Saksi Di Sabah, Peter Anthony Mohon Pindah Kes Ke Mahkamah Sesyen KK

KUALA LUMPUR: Peter Anthony yang didakwa atas pertuduhan menggunakan dokumen palsu, memohon untuk memindahkan kesnya dari Mahkamah Sesyen di ibu negara ke Mahkamah Sesyen Kota Kinabalu atas alasan sebahagian daripada saksi yang akan dipanggil memberi keterangan dalam kes itu berada di Sabah.

Permohonan yang difailkan bekas menteri pembangunan infrastruktur Sabah pada 6 Jan itu menyatakan beliau turut dituduh dengan lima pertuduhan lain di Mahkamah Khas Rasuah Kota Kinabalu dan pergerakannya dari Kota Kinabalu ke Kuala Lumpur adalah terhad.

“Saya juga ADUN Melalap dan telah berada di Sabah sejak pelaksanaan Perintah Kawalan Pergerakan Bersyarat (PKPB) oleh kerajaan serta sedang berkhidmat kepada masyarakat di Sabah yang terkesan dengan teruk sejak Covid-19 melanda negara,” katanya menerusi permohonan itu.

Menurut Peter, perintah kawalan pergerakan akan menyukarkan perjalanan pihak-pihak yang terlibat dengan kes ini berikutan perintah tersebut akan berubah mengikut perkembangan Covid-19 di seluruh negara.

“Permohonan ini akan menyenangkan semua pihak memandangkan saksi-saksi yang berpotensi untuk dipanggil di dalam kes ini berasal dan menetap di Sabah,” katanya.

Peguam Mohamed Haniff Khatri Abdulla yang mewakili Peter ketika dihubungi pemberita mengesahkan perkara itu.

Sementara itu, Timbalan Pendakwa Raya Wan Shaharuddin Wan Ladin ketika dihubungi berkata hari ini ditetapkan untuk sebutan bagi permohonan memindahkan kes di hadapan Pesuruhjaya Kehakiman Aslam Zainuddin, namun ditangguhkan ke 3 Feb berikutan pelaksanaan Perintah Kawalan Pergerakan (PKP).

Wan Shaharuddin turut mengesahkan Peter memfailkan permohonan untuk memindahkan kes ke Sabah.

“Bagaimanapun, pihak pendakwaan dalam prosiding sebelum ini memberitahu mahkamah bahawa kesalahan dilakukan di Semenanjung Malaysia, dan mahkamah di sini tiada bidang kuasa untuk memindahkan kes ke Sabah,” katanya.

Peter, 50, didakwa sebagai Pengarah Urusan Syarikat Asli Jati Sdn Bhd telah menggunakan suatu dokumen palsu sebagai tulen, iaitu surat Pejabat Naib Canselor Universiti Malaysia Sabah (UMS) bertarikh 11 Jul 2014.

Dokumen itu didakwa mempunyai pernyataan palsu kononnya UMS mengadakan kolaborasi dengan Syarikat Asli Jati Engineering, yang menyaksikan syarikat itu bersetuju membiayai dan mendirikan sebuah pusat Latihan Teknikal (M&E), serta pihak UMS menyokong penuh permohonan syarikat terbabit bagi melaksanakan kerja-kerja secara rundingan terus.

Kesalahan itu didakwa dilakukan di Pejabat Ketua Setiausaha Sulit kepada Perdana Menteri di Pusat Pentadbiran Kerajaan Persekutuan, Putrajaya pada 17 Julai 2014, mengikut Seksyen 468 Kanun Keseksaan yang membawa hukuman penjara maksimum lima tahun atau denda atau kedua-duanya, jika sabit kesalahan.

Peter turut didakwa atas pertuduhan alternatif, iaitu menggunakan dokumen palsu sebagai tulen membabitkan dokumen sama bagi membiayai dan mendirikan sebuah pusat M&E di tempat dan tarikh sama, mengikut Seksyen 471 Kanun Keseksaan, yang membawa hukuman penjara maksimum dua tahun atau denda atau kedua-duanya, jika sabit kesalahan.

Pada 11 Jun tahun lalu, naib presiden Parti Warisan Sabah itu didakwa di Mahkamah Khas Rasuah Kota Kinabalu, atas lima pertuduhan pengubahan wang haram lebih RM8.75 juta berhubung pembelian tanah Pihak Berkuasa Kemajuan Pekebun Kecil Perusahaan Getah (RISDA). Dia turut dihadapkan ke mahkamah sama pada 18 Jun tahun sama, atas pertuduhan bersubahat dalam kes pecah amanah melibatkan pembelian tanah RISDA bernilai RM15,545,400. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


102 Lokasi Sekitar Kota Kinabalu Dinyah Kuman

KOTA KINABALU: Sebanyak 102 lokasi awam sekitar bandar raya ini sudah dilakukan proses nyah kuman setakat hari ini.

Antara lokasi terbabit ialah pasar awam, pasar harian, masjid, surau dan bangunan jabatan kerajaan.

Datuk Bandar Kota Kinabalu, Datuk Nordin Siman berkata langkah terbabit diambil sebagai usaha membendung penularan wabak Covid-19.

“Kita juga sudah menetapkan masa kawalan operasi bagi semua pasar iaitu antara 6 pagi hingga 2 petang.

“Pita keselamatan juga dipasang untuk menyusun atur bilangan pengunjung yang masuk ke dalam pasar bagi memastikan penjarakan sosial dipatuhi.

“Kita menasihatkan pengunjung agar merancang masa pembelian untuk mengelakkan pasar menjadi sesak khususnya pada waktu puncak antara 6.30 pagi hingga 9 pagi,” katanya menerusi kenyataan media di Kota Kinabalu, hari ini.

Nordin berkata Dewan Bandaraya Kota Kinabalu (DBKK) tetap melaksanakan kerja pembersihan sekitar bandar raya ini sepanjang pelaksanaan Perintah Kawalan Pergerakan (PKP).

Nordin berkata masa operasi kakitangan pembersihan tetap melaksanakan tugasan masing-masing mengikut jadual ditetapkan seperti biasa.

Menurut beliau, kerja pembersihan awam dijalankan seawal jam 6 pagi hingga 11 pagi di pusat bandar manakala kawasan luar pusat bandar bermula jam 7 pagi hingga 11 pagi.

“Operasi pengutipan sampah di kawasan perumahan pula dijadualkan tiga kali seminggu dan kawasan komersial pada setiap hari.

“Semua petugas DBKK turut dibekalkan dengan cecair basmi kuman, penutup mulut dan hidung serta bahan pencuci tangan.

“Selain itu, perkhidmatan awam lain seperti pembersihan parit dan pemotongan rumput juga diteruskan,” katanya.


Kes Baharu Positif Covid-19 Di Penampang Jalani Rawatan Di Selangor

KOTA KINABALU: Kes baharu positif Covid-19 yang dilaporkan di Penampang semalam kini menjalani rawatan di hospital berpakar di Selangor.

Keputusan ujian RT-PCR pertama kes ini adalah negatif namun, ujian keduanya yang diambil pada hari ke-13 tempoh kuarantin disahkan positif.

Pengarah Kesihatan Negeri Sabah, Datuk Dr Christina Rundi berkata, siasatan terhadap kes ini masih diteruskan  oleh Pejabat Kesihatan Kawasan Penampang.

Sehingga kini sebanyak 142,939 ujian Covid-19 dijalankan di Sabah.

Beliau berkata, setakat ini masih terdapat 1,072 individu menjalani kuarantin di seluruh Sabah.

Daripada jumlah itu, 988 individu menjalani kuarantin di rumah dan 84 orang menjalani kuarantin di lapan pusat kuarantin yang diwartakan.

Menyentuh bilangan kes import A (jangkitan dari luar negara) Covid-19 di Sabah, sehingga semalam terdapat 20 kes import dilaporkan. Manakala, untuk kes import B iaitu jangkitan dari luar negeri Sabah pula adalah sebanyak 120 orang atau 31 peratus daripada keseluruhan 385 kes di Sabah.

Christina berkata, kes yang mendapat jangkitan dalam negeri atau kes tempatan pula adalah seramai 245 orang (64 peratus).

Menurutnya, selaras dengan arahan mengkehendaki individu baru balik dari luar negara menjalani kuarantin di pusat kuarantin, semua individu perlu mematuhi arahan sedemikian.

“Mereka yang pulang dari luar negara perlu menjalani kuarantin wajib di pusat kuarantin atau hotel ditetapkan selama 14 hari dan kos perlu ditanggung oleh individu tersebut.

Maklumat berkenaan kos boleh diperoleh melalui laman sesawang rasmi NADMA.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KUALA LUMPUR: Rentas Daerah Dibenarkan Di Fasa 3, Dua Negeri & Labuan Beralih Ke Fasa 3 PPN Mulai Rabu – PM

Tiga negeri iaitu Perlis, Sarawak dan Wilayah Persekutuan Labuan yang menunjukkan prestasi amat baik akan beralih ke Fasa 3 Pelan Pemulihan Negara (PPN) berkuatkuasa Rabu ini.

Perdana Menteri Tan Sri Muhyiddin Yassin turut mengucapkan tahniah dan syabas kepada tiga negeri yang beralih ke Fasa 3 PPN.

“Suka untuk saya mengingatkan agar prosedur operasi standard (SOP) dan peraturan yang ditetapkan terus dipatuhi dan semua usaha untuk menambahbaik situasi pandemik di negeri masing-masing diteruskan.

“Saya berharap dengan kerjasama semua pihak di seluruh negara lebih banyak negeri akan dapat bergerak ke fasa seterusnya. Kita harus optimis dan terus bergerak ke hadapan supaya pemulihan negara dapat dijalankan dengan lebih sistematik dan selamat,” katanya dalam kenyataan di Facebook hari ini.

Menurutnya, petang ini juga beliau mempengerusikan mesyuarat Sidang Khas Majlis Keselamatan Negara (MKN) bagi memperincikan kemudahan kepada individu yang lengkap mendapat dua dos suntikan vaksin.

“Turut dibincangkan adalah kemudahan yang bakal dinikmati sektor ekonomi.

“Perkara ini perlu diperhalusi dengan berhati-hati bagi memastikan usaha kerajaan untuk memulihkan ekonomi dan kualiti hidup rakyat dapat dilaksanakan dengan lancar dan berkesan,” katanya.

Beliau berkata, kemudahan ini dijangka umumkan dalam waktu yang terdekat dan diharapkan dapat memanfaatkan sebaiknya individu yang menerima vaksinasi lengkap dan juga membantu sektor ekonomi kita dengan mengambil kira keselamatan rakyat.

“Ingin saya tekankan juga di sini bahawa strategi kerajaan adalah memberikan vaksinasi kepada seramai mungkin penduduk dewasa di Malaysia bagi memastikan pemulihan negara dapat dijalankan dengan lancar.

“Lebih ramai yang divaksinasi, lebih ramai yang terlindung, lebih kurang tekanan dan bebanan kepada sistem kesihatan negara dan lebih banyak sektor ekonomi dan sosial yang boleh dibuka dengan selamat,” katanya.

Muhyiddin berkata, pada mesyuarat petang ini juga, Menteri Penyelaras PPN, Senator Tengku Datuk Seri Utama Zafrul Tengku Abdul Aziz membentangkan perkembangan pelaksanaan PPN. – HMetro

Perlis, Sarawak dan Labuan beralih ke Fasa 3 PPN mulai Rabu — PM pic.twitter.com/yAXeOTwpG2

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


338,296 Saman Dikeluarkan Dalam Op Selamat 18

KUALA LUMPUR : Polis mengeluarkan 338,296 saman kepada pengguna pada Op Selamat 18, berbanding 223,449 pada Op Selamat 15, iaitu peningkatan sebanyak 114,847 saman atau 51%.

Ketua Polis Negara, Acryl Sani Abdullah Sani, berkata sebanyak 160 kematian akibat kemalangan dilaporkan di seluruh negara sepanjang 10 hari Op Selamat 18 diadakan bermula 29 April hingga 8 Mei lalu.

“Jumlah nahas direkodkan dalam Op Selamat 18 adalah sebanyak 15,947 kes dengan 150 daripadanya adalah kemalangan maut.

“Jumlah kemalangan ini meningkat sebanyak 1% atau 111 kes berbanding 15,836 yang direkodkan dalam Op Selamat 15,” katanya dalam kenyataan.

Dalam Op Selamat 18 juga, sebanyak 252,375 kes khas enam kesalahan lalulintas utama dikesan dilakukan pengguna jalan raya,” katanya.

Enam kesalahan itu adalah memandu melebihi had laju dengan 240,421 kes, memandu di lorong kecemasan (804), memotong di garisan berkembar (1,202), memotong barisan (3,582), melanggar lampu isyarat (4,375) dan menggunakan alat telekomunikasi semasa memandu (1,991).


Pemandu Wanita Selamat Kereta Terbakar Di Jalan Telupid-Ranau

RANAU: Seorang pemandu wanita berdepan detik cemas apabila kenderaan dipandunya merempuh sebuah pacuan empat roda sebelum terbakar dalam kejadian di Kampung Segindai Jalan Telupid-Ranau, di sini, hari ini.

Dalam kejadian jam 3 petang itu, mangsa berusia 21 tahun yang memandu Proton Exora berjaya keluar menyelamatkan diri tanpa sebarang kecederaan.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada jam 3.13 petang.

Katanya, susulan laporan itu, sepasukan enam anggota dan pegawai bersama sebuah jentera dikerah ke lokasi kejadian.

“Sebaik tiba di lokasi kejadian, pasukan operasi terus bertindak memadam kebakaran menggunakan satu aliran hos salur bantu mula sehingga api padam sepenuhnya.

“Pemandu wanita dan pemandu kenderaan pacuan empat roda Isuzu DMax tidak mengalami sebarang kecederaan,” katanya dalam kenyataan media yang dikeluarkan, hari ini.

Menurutnya, api berjaya dikawal pada jam 3.52 petang sebelum dipadamkan sepenuhnya beberapa minit selepas itu.

Katanya, pasukan bomba terus melakukan pemeriksaan akhir sekitar kawasan bagi memastikan tiada kemerbahayaan lain sebelum operasi tamat pada jam 4 petang. – Asiatimes


COVID-19: Dua Kes Baharu Di Sabah Libatkan Wanita Dan Kanak-Kanak Pra Sekolah

KOTA KINABALU: Kes baharu Covid-19 yang dilaporkan DI Sabah semalam membabitkan seorang wanita dan kanak-kanak warganegara.

Kes melibatkan kanak-kanak di Penampang yang dipercayai murid prasekolah telah dirujuk dari Klinik Kesihatan Penampang ke Hospital Wanita dan Kanak-Kanak Sabah (HWKKS).

Semalam, arahan penutupan sebuah kelas bagi prasekolah di Sekolah Kebangsaan (SK) Penampang telah dikeluarkan berikutan terdapat murid yang dijangkiti Covid-19.

Pengarah Kesihatan Negeri Sabah, Datuk Dr Christina Rundi berkata, kes ini dikesan positif Covid-19 semasa saringan sebelum prosedur kemasukan wad di hospital berkenaan.

“Semua kontak serumah dan sekolah telah dikenal pasti dan mereka dikehendaki menjalani saringan Covid-19.

“Sementara kes di Beluran yang membabitkan seorang wanita tempatan pula telah dirujuk dari Hospital Duchess of Kent Sandakan ke Hospital Queen Elizabeth, Kota Kinabalu,” katanya dalam satu kenyataan, di sini semalam.

Beliau berkata, kontak pesakit ini telah dikenal pasti dan perlu menjalani saringan Covid-19.

Dengan dua kes baharu itu, kes di Sabah meningkat kepada 402 kes dengan 16 kes masih aktif dan dirawat di hospital berpakar seluruh Sabah.

Sehingga kini masih terdapat 1,356 orang menjalani perintah kuarantin selama 14 hari di rumah (946 orang) dan pusat kuarantin (410 orang) di seluruh Sabah.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rancang Aktiviti Anda, Amaran Ribut Petir Hingga Malam Ini Bagi 9 Daerah Di Sabah

Jabatan Meteorologi (MetMalaysia) mengeluarkan amaran ribut petir di pantai timur dan pantai barat Sabah dan dijangka berterusan sehingga jam 9 malam ini

Jabatan Meteorologi Malaysia sebentar tadi telah mengeluarkan amaran ribut petir bagi beberapa daerah di negeri ini.

Menurut kenyataan yang dikeluarkan, dijangkakan daerah yang terlibat ialah Pantai Barat Sabah (Ranau), Tawau, (Tawau, Kunak dan Lahad Datu) dan Sandakan (Tongod, Telupid, Kinabatangan dan Sandakan.

Orang ramai yang berada di kawasan berkenaan dinasihatkan untuk lebih berhati-hati terutamanya bagi yang merancang aktiviti pada malam ini.


Proses Pembiakan Badak Sumbu Akan Dilaksanakan Di Indonesia – Christina Liew

KUNDASANG: Kerajaan Sabah akan mendapatkan bantuan pakar dari Jerman dalam menjayakan program pemuliharaan dan pembiakan badak sumbu sumatera yang akan dilaksana setelah Perjanjian Persefahaman (MoU) bersama Indonesia dimeterai pada September ini.

Timbalan Ketua Menteri Datuk Christina Liew berkata, memandangkan proses itu melibatkan kemahiran pembedahan yang tinggi maka, Sabah perlu mendapatkan bantuan pakar dari luar.

Bagi Kerajaan Indonesia, mereka memang mempunyai tenaga pakar sendiri.

“Kita kena upah pakar dari Jerman untuk membantu kita dan saya juga turut dinasihatkan oleh penasihat badak sumbu sumatera Dr John Payne dan WWF dalam menjayakan program ini,” katanya ketika diminta mengulas mengenai kesudian Indonesia menandatangani MoU bagi usaha pemuliharaan badak sumbu sumatera yang berdepan kepupusan di Sabah-Malaysia.

Menurutnya, proses penuaian telur akan dilakukan di Sabah sebelum ianya dibawa ke Indonesia untuk dimasukkan ke dalam rahim ibu tumpang (surrogate mother) badak betina yang sihat di Indonesia.

“Kita berharap akan dapat lebih dari seekor anak agar kita dapat berkongsi. Jika hanya ada satu anak, itu akan mendatangkan masalah,” ujarnya.

Christina, yang juga Menteri Pelancongan, Kebudayaan dan Alam Sekitar berkata, apabila MoU bersama Indonesia itu sudah ditandatangani barulah Sabah boleh meneruskan proses penyediaan kertas kerja dan dokumentasi.

Katanya, program pemuliharaan dan pembiakan ini akan melibatkan banyak kertas kerja maka, ia akan dilakukan secara berperingkat.

“Saya tahu saya masih baru sebagai menteri, baru 15 bulan tapi Jabatan Hidupan Liar (JHL) Sabah sudah berusaha untuk program ini sejak beberapa tahun dahulu.

“Proses perbincangan mengenai usaha ini sudah berlangsung agak lama sehingga kita kehilangan Tam, badak jantan terakhir Malaysia.

“Oleh itu, kita merasa bertuah kerana mendapat persetujuan dari Indonesia untuk memeterai MoU berkenaan.

“Jika ditanya adakah ia akan berjaya? saya akan katakan separuh sudah berjaya dan hanya tinggal separuh lagi yang perlu diselesaikan. Ini kena tunggu hasil perbincangan bahagian pentadbiran,” jelasnya.

Hujung minggu lalu, Christina bersama delegasi dari Sabah termasuk JHL Sabah dan WWF berkunjung ke Indonesia bagi mendapatkan persetujuan untuk melaksana program pemuliharaan dan pembiakan badak sumbu sumatera.

Ketika ini, Sabah-Malaysia hanya mempunyai seekor sahaja lagi badak sumbu iaitu Iman yang merupakan badak betina terakhir di negara ini.


Kemerduan Hasbi Rabbi dendangan Varrelene

KEMERDUAN suara gadis berketurunan Sino Kadazan menyanyikan lagu Hasbi Rabbi mendapat perhatian netizen selepas video itu tular di Twitter baru-baru ini.

Ketika ditemui Harian Metro, Varrelene Julian, 23, tidak menyangka video berdurasi 14 saat itu tular sehingga menerima 165,000 tontonan, diulang tweet lebih 12,000 pengguna dan 10,400 menyukainya.

Anak kelahiran Sandakan itu berkata, dia menyanyikan lagu itu sekadar untuk menghiburkan rakan-rakannya dan kebetulan dia menyukai lagu itu selepas dinyanyikan oleh penyanyi Khai Bahar.

“Saya tidak tahu pula video itu dimuat naik di dalam akaun Twitter seorang rakan. Pada mulanya mereka hanya minta saya menyanyikan sebuah lagu dan saya mencadangkan lagu nasyid.

“Kebetulan saya meminati lagu zikir yang dinyanyikan Khai Bahar dan saya menghafalnya sebelum menyanyikan untuk mereka,” katanya di sini, hari ini.

Menurutnya, selepas video itu tular, dia mengambil keputusan untuk memuat naik semula video berdurasi satu minit di laman Instagram miliknya tiga hari lalu.

“Walaupun bukan beragama Islam, saya menerima reaksi yang positif daripada orang ramai selain rakan-rakan juga turut menyokong termasuk memperbetulkan sebutan dalam zikir itu,” katanya.

Mengulas lanjut minatnya terhadap bidang nyanyian, walaupun Varrelene kini sedang menuntut di Institut Pendidikan Guru (IPG) di Tawau namun minatnya tidak pernah pudar.

“Saya aktif menyanyi sejak berusia sembilan tahun lagi dan sejak kebelakangan ini, ada juga menyertai beberapa pertandingan menyanyi di sekitar Sabah.

“Disebabkan minat juga, saya mulai muat naik video nyanyian ke Instagram sejak awal tahun ini dan tidak sangka sejak ditularkan dalam laman sosial, pengikut dalam Instagram semakin meningkat,” katanya. – Harian Metro


Covid-19: 1,103 Kes Baharu, 4 Kematian Dicatat Hari Ini

KUALA LUMPUR: Sebanyak 1,103 kes baharu positif jangkitan baharu Covid-19 dilaporkan di negara sekaligus menjadikan jumlah kes positif Covid-19 di Malaysia adalah sebanyak 48,520 kes kes setakat Isnin  (16 November 2020), jam 12 tengahari.

Menurut perkongsian terkini Ketua Pengarah Kesihatan, Tan Sri Dr Noor Hisham Abdullah, oleh itu jumlah kes aktif dengan kebolehjangkitan Covid-19 telah meningkat kepada 12,601 kes.

Daripada 1,103 kes positif, negeri Selangor melaporkan satu (1) kes import yang mendapat jangkitan dari luar negara. Kes tersebut melibatkan seorang warganegara yang tiba dari negara Arab Saudi.

Pesakit yang sembuh pada hari ini adalah sebanyak 821 kes sekaligus menjadikan jumlah keseluruhan pesakit Covid-19 yang pulih sepenuhnya adalah seramai 35,606 kes atau 73.4 peratus daripada jumlah keseluruhan kes.

Sehingga kini, terdapat 102 kes positif Covid-19 yang sedang dirawat di Unit Rawatan Rapi (ICU), di mana 39 kes memerlukan bantuan pernafasan.

Manakala, terdapat empat (4) kes kematian sekaligus menjadikan jumlah kematian Covid-19 di negara ini meningkat kepada 313 kes atau 0.7 peratus daripada jumlah keseluruhan kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Nafi Kemasukan 11 Warga Filipina Bersenjata Ke Ladang Di Beluran

BELURAN: Polis menafikan maklumat yang tular melalui pesanan WhatsApp berkaitan kemasukan 11 orang warga Filipina bersenjata dari Lahad Datu ke kawasan ladang sekitar Beluran.

Ketua Polis Daerah Beluran Superintendan Kasim Muda berkata, pekerja ladang di sekitar Beluran telah mendapat maklumat melalui pesanan WhatsApp berkaitan dengan kemasukan 11 orang warganegara Filipina bersenjata dari Lahad Datu masuk ke kawasan ladang sekitar Beluran.

“Ketika ini, pihak kita menafikan kejadian itu dan maklumat berkenaan adalah palsu,” katanya.

Selain itu, beliau menasihatkan orang awam agar menghubungi Ibu Pejabat Polis Beluran di talian 089-511222 untuk membuat semakan ataupun pengesahan sebarang maklumat. – Utusan Borneo


Sukar Untuk Warisan Halang Wakil Rakyat Mereka ‘Melompat’ -Penganalisis

KOTA KINABALU: Penganalisis berpendapat, agak sukar bagi mana-mana parti politik termasuk Warisan untuk menghalang wakil rakyat mereka daripada berpaling tadah selagi undang-undang anti-lompat parti tidak dilaksanakan.

Lee Kuok Tiung daripada Universiti Malaysia Sabah berkata, perjanjian atau ikrar kesetiaan yang dibuat setiap calon Warisan sebelum pilihan raya negeri (PRN) lalu hanya bersifat dalaman dan sesama parti saja.

“Di Malaysia, tidak ada undang-undang anti-lompat parti kerana ia bercanggah dengan Fasal (2)(c) Perkara 10 dalam Perlembagaan Persekutuan.

“Sabah ketika di bawah pemerintahan PBS (Parti Bersatu Sabah) suatu ketika dulu adalah negeri terawal memperkenalkan undang-undang anti-lompat parti tetapi tidak boleh diguna pakai kerana bercanggah dengan perlembagaan yang saya katakan tadi.

“Sehubungan itu, perjanjian antara calon dengan parti adalah sesama mereka (Warisan) dan saya lihat ia bawah ‘tort’ saja, sama ada perjanjian dan sumpah itu mempunyai keabsahan hanya dari segi perundangan yang akan menjadi penentu,” kata beliau kepada FMT.

Lee berkata, dalam perlembagaan Sabah juga tiada klausa yang menyatakan seseorang Ahli Dewan Undangan Negeri (ADUN) itu perlu meletak jawatan sekiranya mereka melompat parti.

“Kalau ada, sudah pasti kesemua ADUN Upko yang keluar daripada BN (Barisan Nasional) untuk membentuk kerajaan negeri bersama Warisan dulu juga telah letak jawatan.

“Saya memang sangat anti dengan lompat-lompat (parti) ini dan sesekali akan cuba menghalalkan cara sedemikian,” kata beliau.

Lee turut berpendapat, kenyataan Presiden Warisan Shafie Apdal semalam yang menyatakan tindakan susulan akan diambil terhadap ADUN Sebatik Hassan A Gani Pg Amir hanya satu bentuk ugutan atau amaran kepada mana-mana wakil rakyat Warisan yang mahu berpaling tadah.

“Ia seperti pepatah Cina ‘potong ayam untuk takutkan monyet’ tetapi hakikatnya pada hari ini, monyet pun sudah pandai potong ayam,” kata beliau.

Sementara itu, Tony Paridi Bagang daripada Universiti Malaysia Sabah berkata, tindakan susulan Warisan terhadap Hassan perlu diperincikan mengikut lunas undang-undang sedia ada.

Bagaimanapun, katanya, tindakan Warisan itu hanya dilihat bersifat teladan.

”Perjanjian dan ikrar kesetiaan yang dibuat hanya akan menjadi teladan apabila ia dikuatkuasakan secara sukarela mahupun dengan tindakan undang-undang.

“Dengan ini (tindakan susulan kepada Hassan), mesej yang disampaikan oleh Warisan kepada wakil rakyat mereka yang lain adalah jelas.

“Bagaimanapun, isu atau perkara ini harus diperincikan mengikut lunas undang-undang sedia ada kerana pasti ada hujah bahawa hak dan kebebasan diguna pakai dengan merujuk kepada undang-undang tertinggi iaitu perlembagaan,” kata beliau.

Sebelum ini, tular satu video yang menunjukkan Hassan melafaz ikrar kesetiaan selain berjanji akan meletak jawatan sebagai ADUN sekiranya beliau meninggalkan parti.

Video berkenaan turut ditayangkan kepada media oleh Shafie pada Isnin selepas beliau mengadakan pertemuan dengan semua wakil rakyat parti itu.

Beliau kemudian berkata, tindakan susulan akan diambil kerana mendakwa ikrar kesetiaan dan surat peletakan jawatan sekiranya Hassan meninggalkan parti dilafaz serta ditandatangani sendiri oleh ADUN Sebatik itu di hadapan ramai saksi termasuk peguam-peguam parti.

Lafaf ikrar kesetiaan Hassan itu didakwa dibuat September lalu, iaitu sebelum hari penamaan calon PRN Sabah.

Semalam, Setiausaha Agung Warisan Loretto Padua menghantar surat peletakan jawatan Hassan ke pejabat DUN Sabah.

Dalam perkembangan sama, Hassan menerusi Facebook mengesahkan beliau melafazkan sumpah kesetiaan itu namun mendakwa ia dibuat dalam keadaan terpaksa.

“Hari ni viral video aku janji dan sumpah saya di media sosial. Betul, saya bersumpah tapi sumpah ini tidak sah kerana terpaksa, sekiranya saya tidak bersumpah, saya tidak akan dicalonkan,” kata beliau pada Isnin. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pergolakan UMNO-PN Ancam Kerajaan Sabah, Kata Penganalisis

KOTA KINABALU: Penganalisis politik bersetuju bahawa kerajaan Gabungan Rakyat Sabah (GRS) yang baru dibentuk boleh tumbang sekiranya Umno menarik sokongannya kepada Perikatan Nasional (PN).

Bercakap kepada FMT, mereka mengakui akan hubungan yang sedia tegang dalam GRS.

Awang Azman Pawi dari Universiti Malaya berkata, ketegangan dalam kerajaan negeri sangat ketara dalam hubungan antara Umno dan PN, khususnya PPBM.

Bridget Welsh dari Universiti Nottingham (Malaysia) berkata, perselisihan antara Umno dan PPBM boleh menyebabkan perpecahan dalam GRS.

Sementara itu, Tony Paridi Bagang dari UiTM Sabah berkata, kestabilan kerajaan negeri akan tergugat sekiranya Umno Sabah memutuskan untuk mengikut telunjuk ibu pejabat Umno di Kuala Lumpur.

Selasa lalu, selepas mesyuarat tertutup selama 5 jam, Setiausaha Agung Umno Ahmad Maslan berkata, parti itu mempertimbang untuk menarik diri daripada menyokong PN, selain menetapkan syarat baru kepada kerajaan dalam meneruskan kerjasama politik sedia ada.

Awang Azman berkata, keadaan ini pasti akan mempengaruhi hubungan yang sudah tegang antara Umno Sabah dan PN.

“Apa sahaja yang berlaku di Putrajaya akan mempengaruhi keadaan mana-mana kerajaan negeri di bawah sayap PN,” katanya.

“Sekiranya Umno menarik diri daripada PN, maka kerajaan Sabah akan tumbang. Ini boleh membuka jalan kepada Umno untuk bekerjasama dengan Warisan bagi menubuhkan kerajaan baru seterusnya.

“Namun, sekiranya perdana menteri tidak lagi datang daripada PPBM, pemimpin PPBM Sabah akan meninggalkan parti itu dan kembali kepada Umno.”

Welsh berkata, wujud kemungkinan episod di peringkat nasional tidak mempengaruhi keadaan di negeri itu kerana Umno Sabah bebas untuk memilih jalannya sendiri.

“Namun begitu, ketidakstabilan di peringkat persekutuan berpotensi memecah-belahkan kerajaan GRS, yang terus dilanda ketegangan Umno-PPBM.

“Pelantikan wakil PAS ke kedudukan di Dewan Undangan Negeri (DUN) boleh menyebabkan penolakan serius daripada sekutu Kadazan Dusun Murut,” katanya.

“Ini akan menguji autonomi Umno Sabah.”

Bagang juga mengakui kebebasan Umno Sabah untuk membuat keputusan.

Namun katanya, ancaman Umno untuk meninggalkan PN akan menyukarkan Kabinet Sabah untuk berfungsi.

Arnold Puyok dari Universiti Malaysia Sarawak berkata, pengaturan kuasa dan dinamika politik di Sabah pasti akan berubah sekiranya Umno tidak lagi bekerjasama dengan PN.

“Sabah tidak lagi terhindar daripada politik di Semenanjung Malaysia,” katanya.

“Ini kini terdedah kepada keadaan yang berlaku di sana.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Shafie Apdal Terasa Bahang Isu Keluar Parti, Kata Jeffrey Kitingan

PETALING JAYA: Ketua menteri Sabah didakwa bercakap “seperti gangster jalanan” kerana membuat ugutan terhadap pesaing politiknya berkait desas-desus bahawa sebilangan rakan kongsi politiknya akan beralih ke parti lain.

Presiden STAR dan pembangkang Sabah Jeffrey Kitingan berkata, tidak wajar bagi Shafie Apdal sebagai presiden parti kerajaan Warisan bercakap “seperti gangster jalanan dengan membuat ugutan dan memberi amaran dalam usaha menakut-nakutkan penentangnya.”

Kitingan menjangkakan Shafie berasa tertekan apabila membuat kenyataan sedemikian ketika ditanya mengenai kemungkinan beberapa wakil rakyat meninggalkan gabungan politik antara Warisan-DAP-PKR dan Upko.

“Kenapa beliau begitu marah dan kecewa sekiranya mereka perlu berdiri teguh menyokong beliau? Lebih penting, apakah keperluan mengadakan majlis menunjukkan sokongan dan perpaduan sekiranya gabungan itu kukuh?”, katanya dalam satu kenyataan.

Pada Khamis, Shafie membuat kenyataan keras sebagai amaran yang ditujukan kepada kerajaan Perikatan Nasional (PN) berhubung “tekanan politik” yang dikenakan terhadap wakil rakyat dari Sabah.

Shafie berikrar untuk tidak tunduk dalam menghadapi “rancangan besar” PN untuk meyakinkan Adun dan ahli Parlimennya supaya menyertai pakatan itu.

Beliau berkata, rancangan besar itu melibatkan janji berkaitan kedudukan dan perolehan wang, sekiranya mereka menyertai pesaing politiknya itu.

Katanya, seorang ahli Parlimen beliau, iaitu Mohammadin Ketapi (Silam) dihubungi oleh bekas menteri pusat, Anifah Aman 3 kali supaya meninggalkan parti.

Kitingan bagaimanapun berkata, Shafie sebelum ini menarik Adun dan ahli Parlimen BN supaya berpaling tadah dan menjatuhkan kerajaan negeri.

Justeru kerananya, beliau bimbang berhubung cakap-cakap mengenai ahli Parlimen Warisan pula yang akan berpaling arah.

Selepas pilihan raya umum 2018, BN berjaya membentuk kerajaan negeri apabila Parti Solidariti Tanah Airku yang mempunyai 2 kerusi menyokong BN, sekali gus memutuskan hubungan dengan gabungan Warisan-PH di Dewan Undangan Negeri (DUN) Sabah yang mempunyai 60 kerusi.

Bagaimanapun keputusan keluar parti beberapa orang Adun Umno dan Upko selepas itu memberikan Shafie majoriti mudah.

Shafie hipokrit kerana persoal siasatan SPRM ke atas Peter Anthony

Kitingan juga mengkritik Shafie kerana mempersoalkan tindakan Suruhanjaya Pencegahan Rasuah Malaysia (SPRM) menahan naib presiden Warisan Peter Anthony berkait siasatan kes pengubahan wang.

Anthony merupakan menrteri pembangunan infrastruktur negeri.

Kitingan berkata, ingatan Shafie berpilih-pilih berhubung pemimpin sebelum beliau, iaitu Musa Aman, yang berdepan pertuduhan rasuah selepas PH berjaya merebut kuasa, walaupun kes itu dilepaskan oleh pihak berkuasa Hong Kong dan negara ini sebelum itu.

Terdahulu minggu ini, Pejabat Peguam Negara menarik balik 46 pertuduhan rasuah dan pengubahan wang terhadap Musa, yang kemudiannya dibebaskan dan dilepaskan.

Kitingan berkata, orang ramai tidak harus lupa bahawa pertuduhan terhadap Musa dibuat dalam sekelip mata sama seperti tindakan pendakwaan menarik semula pertuduhan rasuah terhadap Shafie, yang membabitkan peruntukan kerajaan sebanyak RM1.5 bilion sewaktu beliau menjadi menteri pembangunan luar bandar di bawah BN.

“Shafie tidak harus berpura-pura kerana beliau tidak layak bercakap mengenai keburukan perbuatan menjanjikan jawatan, suapan kewangan dan ugutan politik. Shafie sangat hipokrit untuk bercakap mengenai nilai dan harga diri seumpama itu,” katantya. – FreeMalaysiaToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Harap Tuan Rumah, Tuan Kedai Bagi Diskaun Kepada Penyewa Untuk Ringankan Beban – Najib

Beberapa hari lalu, Bank Negara Malaysia telah memberi kelonggaran kepada pengguna susulan daripada wabak Covid-19.

Tujuan BNM untuk membantu rakyat yang kurang kemampuan semasa tempoh Perintah Kawlaan Pergerakan ini.

Seperti kiriman daripada bekas Perdana Menteri, Dato’ Sri Najib Razak tentang peranan seorang tuan tanah atau pemilik premis supaya tidak membebankan rakyat.

Pendapat beliau adalah untuk pemilik premis mengenakan bayaran sewa balik dengan kadar yang rendah dalam tempoh krisis Covid-19 ini.

Kepada tuan-tuan tanah, tuan rumah, tuan kedai, tuan ofis, tuan shopping kompleks, tuan pemilik teksi dan lain-lain pihak yang mengutip sewa:

Saya faham bahawa tiada undang-undang yang boleh digunakan oleh kerajaan untuk menghalang tuan-tuan dari menuntut sewa bulanan dari penyewa masing-masing.

Namun, bank-bank sudahpun membenarkan bayaran ansuran ditangguh selama 6 bulan.

Sebab itu, saya harap tuan-tuan yang baik hati boleh bertimbang untuk memberi diskaun sewa sehingga 90% (kerana saya faham bank masih mengenakan faedah dalam tempoh tangguhan ini) ataupun mengecualikan sewa kepada penyewa pada tempoh krisis Covid ini.

Tiada kebaikan kepada tuan-tuan juga jika pelanggan tuan-tuan terlingkup pada masa yang amat susah ini.

Jika tuan-tuan tendang keluar penyewa kerana tak bayar sewa pun, tiada pelanggan baru yang akan ganti sewa pada masa susah ini.


Popular ‘review’ sabun

Jakarta: Seorang wanita di Indonesia menjadi popular di media sosial selepas berkongsi videonya menjilat dan memakan pelbagai jenis sabun mandi serta memberi ulasan produk mana yang lebih sedap.

Khosik Assyifa, 21, berasal dari Jawa Timur menjadi popular di media sosial selepas berkongsi tabiat makanan peliknya di Instagram.

Wanita itu memuat naik video menunjukkan dia menjilat dan memakan beberapa sabun mandi serta memberi ulasan mengenai rasanya.

Apa yang menariknya, Khosik bukan menjilat sabun mandi itu dengan hujung lidahnya tetapi dia menjilat dan memakannya seperti aiskrim.

Khosik juga dilihat memakan sabun itu seperti makanan yang enak dan video berkenaan mendapat beribu-ribu komen dan ‘like.’

Dalam satu temu bual dengan portal Ngopibareng, Khosik berkata, tabiat peliknya bermula apabila dia mengidam untuk memakan sabun mandi ketika mengandung anak sulung kira-kira dua tahun lalu.

“Saya mula memakan sabun dengan wangian buah-buahan ketika mandi dan terus menyukai rasanya. Bagaimanapun, saya malu untuk memberitahu suami saya hinggalah video saya tular di media sosial,” katanya.

Menurutnya, dia tidak pernah mengalami sakit atau kembung perut dan loya sepanjang memakan ‘makanan’ kegemarannya itu.

Khosik memberitahu, kali pertama dia memuat naik video memakan sabun kira-kira dua minggu lalu sebagai satu gurauan tetapi tidak menyangka ia menjadi popular dan ditonton lebih 260,000 kali serta mendapat beribu-ribu ‘like.’

Sejak itu Khosik memuat naik dua lagi video menunjukkan dia memakan dua jenama sabun mandi termasuk yang dicadangkan oleh pengikutnya. – Harian Metro


Najib didakwa keluarkan 15 cek berjumlah RM10 juta

KUALA LUMPUR: Peguam Negara Tommy Thomas dalam pernyataan pembukaan, berkata pendakwaan akan membuktikan Datuk Seri Najib Razak pada 10 Februari 2015 memasukkan RM10 juta iaitu wang daripada hasil aktiviti haram daripada akaun peribadinya ke akaun peribadi yang lain.

Tommy berkata, pendakwaan akan membuktikan bahawa Najib mengeluarkan sejumlah 15 cek peribadi daripada akaun beliau berjumlah RM10,776,514.00

Katanya, akan dibuktikan juga bahawa pada Disember 2014, kredit kad Najib dicaj sebanyak AS$130,625 bagi perbelanjaan di butik Chanel di Honolulu Amerika Syarikat.

Turut akan dibuktikan, bahawa cek peribadi yang digunakan antara lain bagi pembayaran kerja pengubahsuaian rumah beliau di Langgak Duta dan di Pelan Pahang serta kepada parti politik komponen BN. – Berita Harian


Tak sempat seludup diesel

Pasukan Polis Marin (PPM) merampas 1,800 liter diesel yang disimpan dalam 67 bekas dan tiga tong dram susulan pemeriksaan dilakukan terhadap sebuah lori tengah hari semalam.

Pemeriksaan itu dijalankan anggota PPM dengan bantuan Unit Risikan Marin (URM) menerusi operasi Op Landai di Batu 9, Jalan Labuk, di Sandakan, Sabah, jam 1 tengah hari.

Dalam operasi itu, tiga lelaki masing-masing dua warga tempatan berumur 43 tahun dan 51 tahun serta seorang warga asing berumur 30 tahun yang sedang memunggah bahan api itu ditahan.

Komander PPM Wilayah 4 Sabah, Asisten Komisioner Mohd Pajeri Ali, berkata bahan api itu dipercayai diseleweng untuk pasaran tempatan atau cuba diseludup ke negara jiran.

“Sindiket penyeludupan minyak menggunakan pelbagai taktik bagi mengelak dikesan pihak berkuasa sama. Namun atas kecekapan URM PPM, kami berjaya membanteras jenayah ini.

“Usaha membanteras kegiatan penyeludupan minyak ke negara luar sentiasa dilaksanakan dan kita juga meminta masyarakat sentiasa menyalurkan maklumat kepada PPM,” katanya dalam satu kenyataannya tadi.

Beliau berkata, rampasan dalam kes itu termasuk kenderaan dan peralatan yang digunakan suspek bernilai RM20,839.

Katanya, tangkapan dan rampasan dibawa ke Markas Operasi PPM Sandakan untuk siasatan lanjut mengikut Seksyen 20 Akta Kawalan Bekalan 1961 dan dibaca bersama Peraturan 3 Kawalan Bekalan. – Harian Metro


Lelaki Bawa 6 PATI Ikut ‘Laluan Tikus’ Ditahan

BELURAN: Pasukan Gerakan Am (PGA) menahan enam warga Filipina yang dipercayai menyeludup masuk ke negeri ini di Jalan Monsok, dekat sini, pagi tadi.

Tangkapan itu dibuat PGA Batalion 20 Beluran susulan penahanan sebuah kenderaan pacuan empat roda yang melalui jalan itu, pada jam 9.50 pagi.

Pegawai Pemerintah PGA Batalion 20 Beluran, Asisten Komisioner Mohd Nasaruddin M Nasir, berkata sepasukan anggota diketuai Sarjan Mazlan Selamat melakukan pemantauan Ops Covid Shield 19 di kawasan terbabit yang biasanya dijadikan laluan tikus, sebelum menahan kenderaan berkenaan yang berada dalam keadaan mencurigakan.

“Enam penumpang yang diperiksa gagal menunjukkan dokumen pengenalan diri yang sah, manakala pemandu kenderaan yang membawa mereka tidak mempunyai lesen memandu.

“Penumpang yang ditahan berusia antara 19 hingga 34 tahun, manakala pemandu berumur lingkungan 30-an dan adalah pemastautin tetap,” katanya.

Mohd Nasaruddin berkata, semua tangkapan dibawa ke Ibu Pejabat Polis Daerah (IPD) Beluran untuk siasatan lanjut. – BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Penduduk Minta Campur Tangan Ketua Menteri Hentikan Pembalakan Di Tatalaan, Nabawan

NABAWAN: Lebih kurang 250 orang penduduk dari Mukim Tatalaan merayu agar Ketua Menteri Sabah Datuk Seri Mohd Shafie Apdal campur tangan bagi menghentikan aktiviti pembalakan dalam kawasan Geran Komunal Tatalaan 2 yang berkeluasan 9,000 ekar di sini.

Penduduk tersebut yang terdiri daripada ketua keluarga benefisiari Geran Komunal Tatalaan 2 membuat rayuan itu dalam satu demonstrasi aman Sabtu lalu.

Mereka mendakwa sebuah syarikat telah mendapat kelulusan daripada Jabatan Perhutanan bulan lalu untuk membalak dan mengeluarkan kayu dari kawasan Geran Komunal Tatalaan 2.

Geran Komunal Tatalaan 2 diluluskan oleh Kerajaan Negeri pada bulan April tahun lalu.

Mereka turut mendakwa syarikat ini adalah kroni bekas Ketua Menteri Sabah, kerajaan lalu.

“Kami terpaksa merayu kepada Ketua Menteri Sabah Datuk Seri Mohd Shafie Apdal untuk campur tangan dalam hal ini agar kelulusan pembalakan tersebut dibatalkan dengan segera kerana kami tidak percaya kepada syarikat ini.

“Kami mensyaki mereka hanya berminat terhadap kayu balak dan tidak berminat bekerjasama dengan penduduk untuk memajukan tanah tersebut,” kata jurucakap kepada penduduk, Agnes Andrew.

Agnes yang juga salah seorang dari 400 benefisiari Geran Komunal Tatalaan 2 berkata mereka juga memohon supaya siasatan dapat dijalankan bagaimana towkay balak yang sama diberi kelulusan bagi kawasan balak yang begitu besar di Nabawan oleh pemegang amanah geran komunal iaitu Pengarah Jabatan Tanah dan Ukur.

“Kami difahamkan bahawa towkay balak tersebut telah mendapat kelulusan untuk pembalakan di tiga kawasan Geran Komunal iaitu Atulai (10,773 ekar), Sabenait (6,301 ekar) dan Longongon (8,000 ekar) di Nabawan semasa era BN tetapi tidak satu pun kawasan tersebut dapat dimajukan untuk penduduk-penduduk tersebut setakat ini,” katanya.

Agnes berkata mereka turut memohon kepada Ketua Menteri supaya siasatan dapat dijalankan bagaimana kelulusan boleh dikeluarkan dengan begitu cepat walaupun terdapat bantahan dari benefisiari serta tanpa ada Laporan Kajian Alam Sekitar atau EIA.

“Kami risau syarikat pembalakan tersebut akan merosakkan kawasan tadahan air dan kawasan hutan yang perlu dikekalkan untuk tujuan eko perlancongan,” kata Agnes.

“Kami mengambil keputusan membuat rayuan kepada Ketua Menteri sebagai jalan akhir  sebelum kawasan hutan di sini rosak,” katanya.


Kerajaan Sabah Pastikan Tiada Daerah Luar Bandar Di Negeri Ini Terpinggir Dari Arus Pembangunan

PAITAN (Sabah), 25 Jun – Kementerian Pembangunan Luar Bandar (KPLB) Sabah bertekad memastikan tiada daerah terpencil luar bandar di negeri ini terpinggir dalam arus pembangunan.

Sehubungan itu, Menterinya Datuk Ewon Benedick berkata program turun padang yang dihadirinya ke kampung-kampung terpencil di kawasan pedalaman dapat memberikan gambaran sebenar keadaan kampung berkenaan dan membantu Ewon dalam menyediakan bajet kementeriannya.

“Kita mempunyai petunjuk prestasi utama (KPI) untuk dicapai, sebab itu kehadiran saya (program turun padang) mengingatkan saya betapa besarnya tanggungjawab kita untuk melihat keseluruhan luar bandar Sabah.

“Antara kawasan yang menjadi perhatian kita ialah Daerah Kecil Paitan yang tersenarai antara daerah termiskin di Sabah,” katanya dalam kenyataan di sini hari ini.

Ewon berkata kerajaan akan mengambil tindakan sewajarnya untuk membantu menyelesaikan pelbagai masalah yang dihadapi penduduk kampung termasuk jalan raya, bekalan elektrik dan air.

Menurutnya, tahun ini KPLB Sabah diperuntukkan sebanyak RM4.5 juta untuk Projek Pembangunan Daerah Kecil yang diagih-agihkan kepada 36 daerah penuh dan daerah kecil.

Selain itu, beliau berkata KPLB Sabah juga mempunyai peruntukan RM2.1 juta untuk Pembangunan Usahawan Desa, RM1.17 juta untuk Program Satu Daerah Satu Produk dan RM867,000 untuk Program Kampung Sejahtera) tahun ini.

“Peruntukan untuk Program Kampung Sejahtera juga agak kecil kerana kita mempunyai 55 Kampung Sejahtera seluruh Sabah dan masih banyak cadangan kampung untuk dimasukkan dalam program itu,” katanya.

Ewon berkata dari segi pembasmian kemiskinan, KPLB Sabah mempunyai RM14 juta untuk membangunkan Mini Estate Sejahtera (Mesej).


Covid-19: 8 Kes Dikesan Pelajar Masuk Asrama

KOTA KINABALU: Kes positif baharu Covid-19 di Sabah menurun dua hari berturut-turut, dengan kes hari ini sebanyak 393 kes serta dua kluster baharu dilaporkan.

Daripada jumlah itu, lapan kes dikesan dari saringan pelajar masuk asrama.

Menteri Kerajaan Tempatan dan Perumahan, Datuk Seri Masidi Manjun berkata, dua kluster baharu hari ini adalah kluster Jalan Mawila, Kota Kinabalu dengan kumulatif 15 kes. Kluster ini dikesan dari saringan rentas negeri pada 13 Jan lalu membabitkan seorang penjawat awam.

Satu kluster lagi adalah kluster Taman Ikan Jinak dikesan di Tuaran dan Kota Belud dengan kumulatif 21 kes positif. Kes indeks bagi kluster ini dikesan dari menantu yang berasal dari Beaufort yang menghadiri hari keluarga pada 2 hingga 3 Jan di Taman Ikan Jinak, Tuaran.

Beliau berkata, daripada 393 kes baharu hari ini, Kota Kinabalu kekal mencatatkan kes tertinggi dengan 72 kes, diikuti Lahad Datu (65), Tawau (28), Penampang (27), Tuaran (26), Kinabatangan (25), Keningau (18), Kota Marudu (17), Sandakan (16), Papar (15), Semporna (15), Kunak (11), Putatan (11), Kota Belud (8), Tambunan (8), Kalabakan (7), Ranau (7), Beaufort (6), Nabawan (4),Tongod (2), Pitas (2) dan satu kes di Sipitang, Tenom dan Beluran.

Masidi berkata, daripada 393 kes positif itu, sebanyak 222 kes atau 56.5 peratus dari saringan kontak rapat, saringan bergejala 74 kes, saringan kluster baharu dan kluster-kluster sedia ada 36 kes, saringan ladang (Perkeso) 21 kes, saringan pelajar masuk asrama lapan kes dan 32 kes adalah dari lain-lain kategori.

Sementara itu, sebanyak 337 kes pulih dilaporkan, dengan kumulatif kes sebanyak 39,326 kes. Kes kematian di Sabah kekal 301 kes.

Setakat ini, sebanyak 43,644 kes Covid-19 dilaporkan di Sabah dengan 2,949 kes aktif yang sedang menerima rawatan, iaitu 766 orang di hospital dan 2,185 orang di Pusat Kuarantin dan Rawatan Covid-19 (PKRC).

Terdapat 84 orang ditempatkan di Unit Rawatan Rapi (ICU) dan 21 orang memerlukan alat bantuan pernafasan.

Hari ini, sebuah PKRC baharu dibuka iaitu Dewan Belia Kunak dengan kapasiti 40 katil. Maka, bilangan keseluruhan katil di hospital dan PKRC di Sabah kekal 6,769 katil dan peratus penggunaan adalah 43.57 peratus. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


31 individu ditahan dalam operasi bersepadu di Kota Kinabalu

KOTA KINABALU, 29 Sept – Seramai 31 individu ditahan polis dalam operasi bersepadu di sekitar bandaraya ini malam tadi sehingga awal pagi tadi.

Ketua Polis Bandaraya Kota Kinabalu ACP Habibi Majinji berkata kesemua yang ditahan berusia di antara empat dan 54 tahun itu ditahan di beberapa lokasi dalam operasi bermula 10 malam hingga pukul 7 pagi tadi.

“Seramai 16 individu ditahan kerana tidak mempunyai sebarang dokumen yang sah dan 15 orang lagi ditahan kerana positif dadah.

“Mereka yang ditahan merupakan sebahagian daripada 72 individu yang diperiksa dalam operasi sembilan jam bermula 1 pagi di kawasan rumah setinggan dan rumah kongsi di Telipok, Manggatal, Inanam dan Kota Kinabalu,” katanya dalam satu kenyataan di sini hari ini.

Habibi berkata tumpuan lokasi operasi itu adalah di kawasan yang mana kadar penduduk asing agak tinggi dan kawasan yang  didapati berlakunya kegiatan jenayah di daerah ini.

“Operasi itu turut disertai beberapa agensi antaranya Dewan Bandaraya Kota Kinabalu, Jabatan Imigresen dan Jabatan Pendaftaran Negara serta Sabah Electricity Sdn Bhd,” katanya.

Beliau berkata operasi seumpama itu akan terus dilaksanakan di masa akan datang dan orang ramai dialu-alukan menyalurkan sebarang maklumat kepada balai polis berhampiran sebagai usaha membanteras jenayah di sekitar bandaraya Kota Kinabalu.


Saintis China Dakwa Individu Berdarah ‘A’ Mungkin Lebih Mudah Dijangkiti COVID-19 – Kajian

Kajian terbaru mendapati jenis darah mungkin mempunyai respon berbeza dengan jangkitan koronavirus terbaru, COVID-19 ini.

Dalam kajian oleh sekumpulan penyelidik dari Zhongnan Hospital of Wuhan University, mereka mendakwa individu berdarah ‘A’ mungkin lebih mudah dijangkiti COVID-19 manakala individu berdarah ‘O’ mempunyai risiko jangkitan yang lebih rendah.

Berdasarkan laporan South China Morning Post, pasukan penyelidik telah membandingkan jenis darah antara individu sihat dengan lebih 2,000 pesakit COVID-19 di Wuhan dan Shenzhen.

Hasilnya, ujian itu mendapati pesakit berdarah ‘A’ memiliki kadar jangkitan lebih tinggi dan mempunyai simptom yang lebih teruk.

Biarpun kajian tersebut masih pada peringkat awal, para penyelidik menyarankan kerajaan untuk mengambil kira faktor perbezaan darah dalam merancang langkah mitigasi atau ketika merawat individu yang telah dijangkiti.

“Individu yang mempunyai darah jenis ‘A’ mungkin memerlukan lebih perlindungan bagi mengurangkan risiko jangkitan.

“Pesakit COVID-19 berdarah ‘A’ mungkin memerlukan pemantauan yang lebih rapi dan rawatan yang lebih agresif,” tulis Wang Xinghuan, ketua penyelidikan kajian berkenaan.

Sehingga kini, sebanyak 189,196 kes dengan 7,511 kematian telah dilaporkan di seluruh dunia. Eropah turut diisytiharkan sebagai pusat penularan wabak dengan peningkatan kes mendadak di Itali dan Sepanyol.

Sebanyak 2,158 kematian dicatatkan di Itali diikuti 509 kematian di Sepanyol, dua negara Eropah paling teruk dilanda wabak ketika ini.

Sementara itu di Malaysia, dua kematian pertama turut dicatatkan hari ini melibatkan pesakit masing-masing berusia 34 dan 60 tahun.

Kedua-dua mereka disahkan meninggal dunia ketika mendapatkan rawatan selepas menunjukkan gejala demam, kesukaran bernafas dan disahkan positif COVID-19.

Sebanyak 673 kes di Malaysia dilaporkan setakat ini dengan peningkatan sebanyak 120 kes dalam tempoh 24 jam sejak semalam.

Sumber: South China Morning Post, Worldometers


4 Individu Direman Kes Rasuah Tender Bekalan Air Di Semporna

KOTA KINABALU, 10 Mac : Dua pengarah dan dua lagi pengurus syarikat pembinaan direman selama empat hari bermula hari ini bagi membantu siasatan kes rasuah melibatkan tender projek bekalan air luar bandar di Semporna bernilai RM142 juta pada  2019.

Perintah reman tersebut dikeluarkan Majistret Stephanie Sherron Abbie di Mahkamah Majistret Kota Kinabalu di sini setelah permohonan dibuat Suruhanjaya Pencegahan Rasuah Malaysia (SPRM) hari ini.

Menurut sumber mereka yang direman terdiri daripada lelaki berusia 27 hingga 49 tahun, ditahan SPRM dalam operasi yang dijalankan di sekitar Kota Kinabalu semalam.

Sumber juga memberitahu Bernama kes itu disiasat di bawah Akta SPRM 2009, namun enggan mengulas jika ada tangkapan lain berkenaan kes itu selepas ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rumah, Kereta Dan Motosikal Musnah Dalam Kebakaran Di Kimanis

KIMANIS: Api yang marak dengan cepat menyebabkan sebuah rumah pekerja jenis tidak kekal musnah dalam kebakaran di Batu 30, di sini, hari ini.

Kejadian yang berlaku lebih kurang jam 2 petang itu turut memusnahkan sebuah kereta jenis Perodua Alza dan sebuah motorsikal, namun tiada kemalangan jiwa dilaporkan.

Menurut kenyataan yang dikeluarkan oleh Jabatan Bomba dan Penyelamat Sabah, pusat gerakan operasinya menerima panggil kecemasan melalui talian MERS999 pada pukul 2.18 petang.

Sehubungan itu, sepasukan bomba melibatkan seorang pegawai dan tujuh anggota bergegas ke tempat kejadian yang terletak 30 kilometer dari Balai Bomba dan Penyelamat Kimanis.

“Api dapat dikawal pada pukul 2.35 petang dan operasi tamat sepenuhnya kira-kira 30 minit kemudian,” kata jabatan itu.


Suami Isteri Ditemui Rentung Dalam Kebakaran Di Ranau

RANAU: Sepasang suami isteri warga emas meninggal dunia dalam satu kebakaran yang memusnahkan sebuah rumah satu tingkat di Kampung Kinapulidan di sini awal pagi tadi.

Pusat Gerakan Operasi Jabatan Bomba dan Penyelamat Malaysia, Sabah dalam satu kenyataan hari ini menyatakan mangsa dikenalpasti sebagai Haji Yahya Maidin dan Wasiah Wakadi.

Kedua-dua mangsa berusia 70 tahun ditemui rentung di kawasan ruang tamu tingkat bawah rumah tersebut pada jam 5.18 pagi oleh pasukan bomba.

Menurut laporan, terdapat 20 ahli keluarga yang tinggal di dalam rumah tersebut namun hanya 18 orang berjaya keluar menyelamatkan diri.

Enam anggota bomba diketuai PPgB Ridhwan Mohd Taib yang juga ketua balai bersama dua jentera dari Balai Bomba Ranau dikejarkan ke tempat kejadian yang terletak 9km jauh, sejurus menerima panggilan kecemasan pada pukul 3.29 pagi.

Sebaik tiba pasukan bomba berusaha memadam api dan mengawal kebakaran daripada merebak ke kawasan sekeliling. Operasi tamat pada jam 8.16 pagi.

Punca dan kerugian akibat kebakaran masih dalam siasatan.-SabahNewsToday


Bomba selamatkan ikan lumba-lumba

TAWAU: Jabatan Bomba dan Penyelamat Malaysia (JBPM) Tawau menyelamatkan seekor ikan lumba-lumba dewasa yang ditemui terdampar di pesisir pantai berhampiran pusat komersil Bha Zhong, dekat sini, tengah hari tadi.

Spesies mamalia itu yang dianggarkan sepanjang 1.7 meter ditemui orang awam yang berada di kawasan itu pada kira-kira jam 12 tengah hari.

Ketua Balai Bomba dan Penyelamat Tawau, Sharudy Delamin, berkata pihaknya menerima panggilan kecemasan pada jam 12.05 tengah hari sebelum sepasukan tujuh anggota bersama sebuah jentera dan van Perkhidmatan Penyelamat Perubatan Kecemasan (EMRS) dikejarkan ke lokasi.

Katanya, apabila sampai, ikan lumba-lumba itu didapati terperangkap di kawasan air laut yang cetek.

“Anggota bomba dengan kerjasama orang awam kemudian membantu mengalihkan ikan lumba-lumba itu ke kawasan air yang lebih dalam,” katanya ketika dihubungi, di sini, sebentar tadi.

Beliau berkata, setakat ini pihaknya masih memantau keadaan bagi memastikan ikan lumba-lumba itu kembali ke laut dalam keadaan selamat.

Bagaimanapun katanya, tidak dapat dipastikan punca sebenar ikan lumba-lumba itu muncul di kawasan terbabit dan ia adalah kes pertama kehadiran spesies berkenaan di daerah ini.

“Operasi pemantauan masih diteruskan sehinggalah ikan lumba-lumba itu benar-benar selamat dan kembali ke kawasan habitat asalnya,” katanya. – Berita Harian


PH Sabah Mungkin Meterai MoU Dengan GRS Demi Kestabilan Politik

KOTA KINABALU: Pemimpin Pakatan Harapan (PH) Sabah akan bertemu malam ini bagi membincangkan rancangan sama ada mereka akan menandatangani perjanjian dengan kerajaan negeri Gabungan Rakyat Sabah (GRS), seperti perjanjian PH dengan Putrajaya.

Presiden UPKO, Wilfred Madius Tangau berkata, PH memulakan rancangan ini susulan memorandum persefahaman (MoU) yang ditandatangani di peringkat persekutuan bulan lalu.

Katanya, pemimpin PH, termasuk Setiausaha Agung DAP, Lim Guan Eng, telah menemui Presiden Warisan, Shafie Apdal sebagai menghormati pemimpin pembangkang Sabah itu untuk melihat jika partinya berminat menyertai MoU itu, yang ditolaknya di peringkat persekutuan.

“Namun, beliau tidak berminat dan menolak tawaran itu,” kata Ahli Parlimen Tuaran itu kepada FMT.

“Jadi, malam ini, pemimpin PH Sabah akan berbincang jika ia akan meneruskan MoU itu dalam keadaan semasa.”

Tangau mengulas laporan Daily Express yang mendakwa PH dijangka menandatangani MoU dengan GRS tidak lama lagi untuk menjalin kerjasama bipartisan bagi mencapai kestabilan politik di Sabah.

Memetik seorang pemimpin tertinggi PH yang enggan dinamakan, akhbar itu berkata, MoU berkenaan hampir sama dengan yang ditandatangani PH dengan Putrajaya bulan lalu.

Tangau berkata, tidak tepat untuk mengatakan PH Sabah bersetuju menandatangani perjanjian itu kerana rundingan masih berjalan.

“Apa yang saya boleh beritahu anda ialah kami telah mengesahkan syarat di bawah MoU itu. Lim telah menemui Ketua Menteri, Hajiji Noor dan beliau berminat berbincang lebih lanjut,” katanya.

Bekas Timbalan Ketua Menteri Sabah itu bagaimanapun enggan mendedahkan apakah syarat MoU berkenaan, tetapi berkata ia akan disesuaikan untuk negeri itu, sambil menambah “semangatnya adalah sama (seperti MoU persekutuan), tetapi syaratnya berbeza”.

Menjawab kemungkinan reaksi balas daripada rakyat Sabah, terutamanya penyokong mereka, Tangau berkata, MoU itu perlu demi kestabilan politik bagi menangani isu berkaitan pemulihan ekonomi daripada Covid-19 dengan berkesan.

“Tetapi ketika anda mencari kestabilan politik, akan ada keperluan untuk reformasi. Jadi, jika reformasi yang kita minta disepakati bersama, apa salahnya?”

Bagaimanapun, katanya, PH Sabah akan terus menjadi semak dan imbang kepada kerajaan kerana ia adalah tanggungjawabnya sebagai pembangkang di Sabah. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Kanak-Kanak Berusia Setahun Antara 7 Kematian Di Sabah Hari Ini

PETALING JAYA: Seorang kanak-kanak lelaki berusia 1 tahun dan menghidap sindrom Down mangsa terbaharu Covid-19, kata Ketua Pengarah Kesihatan Dr Noor Hisham Abdullah.

Mangsa, yang turut mempunyai latar belakang penyakit jantung berlubang dan hipotiroidisme, meninggal dunia di Hospital Duchess of Kent di Sandakan, Sabah.

Kanak-kanak itu salah seorang daripada 8 mangsa yang meninggal dunia berkaitan Covid-19 yang diumumkan hari ini.

Tujuh mangsa lain adalah 4 lelaki berusia 72 tahun, 51 tahun, 53 tahun, dan 66 tahun; 3 perempuan berusia 71 tahun, 55 tahun, dan 65 tahun.

Semua kematian ini dilaporkan di Sabah.

Mangsa termuda dilaporkan meninggal dunia akibat Covid-19 adalah seorang bayi perempuan berusia setahun, juga di Sabah.

Mangsa termuda dilaporkan dijangkiti Covid-19 adalah seorang bayi berusia 12 hari ketika gelombang kedua Covid-19. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Aktiviti Pergaulan, Lepak Cetus Kluster Jambatan Liawan

KOTA KINABALU: Aktiviti pergaulan dan lepak golongan remaja di kampung mencetuskan satu lagi kluster baharu, Kluster Jambatan Liawan di Sabah, semalam.

Jurucakap perkembangan harian Covid-19 Sabah, Datuk Masidi Manjun berkata, kluster yang dikesan di daerah Keningau itu membabitkan jangkitan dalam komuniti di Mukim Tuarid Taud dan Lingkudau.

“Kes indeks adalah lelaki 26 tahun yang dikesan positif Covid-19 dalam saringan bergejala pada 14 Julai lepas di sebuah klinik swasta di Keningau.

“Saringan kontak rapat pada 15 Julai pula mendapati enam kes positif iaitu satu kes di klinik swasta dan lima kes yang dilaporkan daripada Pusat Kuarantin Sementara, IPG Keningau.

“Kemudian, pada 16 Julai lepas, 38 lagi kes positif dikesan hasil saringan kontak rapat di lapangan,” katanya.

Mengulas lebih lanjut, Masidi berkata, secara keseluruhannya, berbanding 256 kontak yang disaring, jumlah kumulatif kes positif bagi kluster ini mencatatkan 45 kes, termasuk 38 kes baharu.

“Penularan jangkitan kluster ini juga disyaki berpunca daripada pergaulan golongan remaja di kampung dan kemudian merebak kepada ahli keluarga.

“Aktiviti siasatan dan pengesanan kontak rapat masih giat dijalankan,” katanya dalam satu kenyataan media, semalam.

Dalam pada itu, Masidi yang juga Menteri Kerajaan Tempatan dan Perumahan merangkap Menteri Kewangan II negeri berkata, jumlah kes harian COVID-19 semalam mencatatkan kes sebanyak tiga angka.

“Berdasarkan laporan Jabatan Kesihatan Negeri Sabah (JKNS), jumlah kes positif baharu COVID-19 pada hari ini (semalam) adalah sebanyak 647 kes, menjadikan jumlah kumulatif sebanyak 74,479 kes dan satu kes kematian membabitkan Lahad Datu,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kumpulan Ketiga Pelajar Matrikulasi Labuan Pulang

LABUAN, 7 Mei: Kumpulan ketiga daripada 170 pelajar dari Sabah yang terkandas di kampus mereka di Kolej Matrikulasi Labuan (KML) susulan Perintah Kawalan Pergerakan (PKP) telah dihantar pulang ke kampung halaman masing-masing dengan menaiki feri di Terminal Feri Labuan, hari ini.

Kumpulan pelajar berkenaan dibawa ke terminal dengan sembilan buah bas sebelum menaiki feri roll-on-roll off Putrajaya 1 pada jam 6 pagi tadi.

Semua pelajar diberi penerangan oleh pegawai kolej dan anggota polis Labuan setelah pendaftaran pada jam 3.30 pagi dan bertolak dari kampus ke terminal pada jam 5 pagi.

Bas, yang telah disanitasi, akan membawa para pelajar ke sembilan zon Beaufort/Sipitang (Zon 1), Papar (Zon 2), Papar/Kinarut (Zon 3), Papar/Kinarut/Kepayan (Zon 4), Putatan/Penampang (Zon 5) dan Zon 6 untuk destinasi di Penampang/Likas/Luyang.

Destinasi untuk Zon 7 adalah di pedalaman Kabupaten Tenom, Menumbok/Kuala Penyu/Membakut dan Bongawan (Zon 8) dan Zon 9 di Beaufort.

Kumpulan pertama membabitkan 47 pelajar pengajian tinggi Labuan yang telah dihantar pulang adalah dari KML ke Limbang, Sarawak pada 2 Mei lalu melalui feri sewaan, diikuti kumpulan kedua 33 pelajar iaitu tujuh dari KML, 26 dari Institut Latihan Labuan (ILP), dengan menaiki bas pelatih pada 4 Mei ke Sabah.

Kumpulan ketiga adalah pada Selasa lepas yang melibatkan 326 pelajar dari Universiti Malaysia Sabah, Kampus Antarabangsa Labuan (UMSKAL) yang dihantar oleh dua penerbangan Malaysia Airlines yang disewa ke Semenanjung dan 92 pelajar dari KML ke pelbagai destinasi di Sabah dengan menaiki feri pada hari yang sama.

Pengarah KML, Mohd Idris Omar, berkata terdapat 703 lagi pelajar dari pelbagai daerah di Sarawak yang akan dihantar pulang menerusi penerbangan MASwings dan urusan untuk mendapatkan tiket sedang dilakukan.

“Jawatankuasa Pengurusan Bencana Sarawak telah memberikan persetujuan (melalui surat bertarikh 5 Mei) kepada MASwings untuk beroperasi setiap hari khusus untuk pelajar KML dari Sarawak iaitu – Kuching, Sibu, Bintulu, Limbang, Lawas, Mukah dan Miri,” katanya kepada Bernama.

Idris berkata sebahagian besar pelajar berasal dari Sabah dengan 1, 216 pelajar sedang menunggu giliran untuk pulang dijangkakan dalam minggu ini dan minggu depan.

“Kami masih mempunyai 68 perjalanan melalui udara, laut dan darat untuk menghantar pelajar kami ke pangkuan keluarga dan berharap tidak ada halangan dalam proses membawa mereka semua pulang sebelum perayaan Aidilfitri, kami gembira dapat melihat sebahagian daripada pelajar telah pulang,” katanya.

Kolej Matrikulasi Labuan memiliki 2, 876 pelajar dengan Sabah mempunyai bilangan tertinggi iaitu 1,945 pelajar diikuti Sarawak dengan 860 pelajar, dua dari Kuala Lumpur dan masing-masing satu dari Terengganu dan Johor.


Covid-19: 11 Petugas Kesihatan Di Sabah Dikesan Positif

KOTA KINABALU: Sebanyak 11 kes positif baharu yang dikesan semalam membabitkan petugas kesihatan di enam daerah di Sabah.

Daerah yang melaporkan jangkitan ke atas petugas kesihatan adalah Tawau (4), Semporna (3) dan masing-masing satu kes di Lahad Datu, Kota Kinabalu, Papar dan Beluran.

Pengarah Kesihatan Negeri Sabah, Datuk Dr Christina Rundi berkata, 11 kes membabitkan petugas kesihatan itu antara 219 kes positif baharu Covid-19 yang dilaporkan di Sabah semalam.

Daripadda jumlah itu, daerah Semporna dan Kota Kinabalu kekal mencatatkan kes tertinggi.

Sebanyak 61 dilaporkan di Semporna dan 42 di Kota Kinabalu. Diikuti dengan Sandakan (33), Tawau (28), Papar (18), Ranau (7), Putatan (5), Tambunan (4) dan Penampang (3).

Manakala, masing-masing dua kes di Tuaran, Kota Belud, Kudat, Pitas dan Beluran. Sementara satu kes baharu dilaporkan di Beaufort dan Kinabatangan.

Pertambahan kes di Papar dan Sandakan menjadikan kedua-dua daerah itu berada dalam zon merah sejak 5 Oktober dan ia menjadikan  keseluruhan bilangan zon merah di Sabah menjadi tujuh.

Sebelum ini, daerah Tawau, Lahad Datu, Kunak, Semporna dan Kota Kinabalu dilaporkan telah berada dalam zon merah sejak peningkatan kes berlaku bermula hujung September.

Setakat ini, bilangan kumulatif kes di Sabah kini adalah sebanyak 2,737 kes dengan 1,430 kes aktif dan sebanyak 1,290 kes pulih.

Sebanyak tiga kes kematian terbaru dilaporkan semalam termasuk seorang bayi perempuan berusia setahun di Semporna. Dengan itu, kes kematian di Sabah bertambah menjadi 17 kes. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


553 Kes Positif Covid-19 Di Malaysia

KUALA LUMPUR: Sebanyak 125 kes positif Covid-19 direkodkan hari ini, dengan 12 kes sedang dirawat di Unit Rawatan Rapi (ICU).

Menteri Kesihatan, Datuk Seri Dr Adham Baba berkata, jumlah kes baharu itu menjadikan keseluruhan kes positif di Malaysia adalah 553 kes setakat 12 tengah hari.

“95 kes baharu yang disahkan itu adalah berkaitan dengan kluster perhimpunan tabligh di Masjid Sri Petaling, termasuk tiga yang menerima rawatan di ICU.

“Paling tinggi kes dilaporkan adalah dari Selangor, Kuala Lumpur, Sabah dan Johor,” katanya pada sidang media di Kementerian Kesihatan di sini, hari ini.

Beliau berkata, negara ketika ini berdepan pertambahan kes Covid-19 yang ketara dan mengambil kira perkara itu, KKM memasuki pembendungan akhir jangkitan.

“KKM sedang melaksanakan aktiviti mitigasi. Antara langkah diambil adalah menjadikan Hospital Sungai Buloh (HSB) sebagai hospital khusus kes Covid-19 berdasarkan kelengkapan makmal dan kepakaran,” katanya.

Ditanya mengenai keperluan perintah berkurung diadakan berikutan peningkatan kes yang serius, Dr Adham berkata, pihaknya kini sudah berada di tahap mitigasi.

Katanya, Perdana Menteri Tan Sri Muhyiddin Yassin dijangka membuat pengumuman penting malam ini mengenai sebarang kemungkinan sama ada perintah berkurung di negara ini. – Harian Metro


Baru Beli Kereta ‘Cash’, Kerajaan Arah Hentikan Aktiviti Lombong Emas Penduduk Di Tanah Sendiri

KUALA LIPIS: Nama Mukim Kechau, Kuala Lipis menjadi bualan pengguna internet sejak beberapa hari ini apabila tanah yang berkeluasan 77,000 hektar itu mempunyai sumber emas mentah yang tertanam di bawahnya.

Untuk pengetahuan semua kawasan Mukim Kechau terletak dalam jajaran dikenali sebagai Sutera Raub-Bentong. Jajaran ini pula terletak dalam Jajaran Emas negara yang merentasi beberapa buah negeri di Semenanjung bermula dari Thailand hingga ke Batang Melaka, Jasin.

Penemuan emas baru-baru ini umpama rezeki ‘durian runtuh’ untuk penduduk setempat. Menurut pihak Kosmo, ada sebahagian penduduk telah membeli kenderaan baru secara tunai. Bahkan ada juga penduduk membeli jengkaut untuk memudahkan kerja-kerja melombong emas di tanah mereka sendiri.

Tetapi kegembiraan penduduk setempat tidak bertahan lama apabila Menteri Besar Pahang, Datuk Seri Wan Rosdy Wan Ismail mengarahkan kegiatan melombong emas di kawasan Kechau, Lipis dihentikan serta merta. Menurut beliau, arahan itu dikeluarkan untuk memastikan kegiatan terbabit dapat dikawal sebelum menjadi lebih serius.

“Walaupun kegiatan melombong emas itu dilakukan di atas tanah milik sendiri, hasil mineral tertakluk kepada peraturan dan hak kerajaan Pahang.

“Sebab itu saya minta mereka hentikan kegiatan itu untuk mengelak daripada dikenakan tindakan,” katanya ketika mengulas kegiatan melombong emas di Kampung Kechau. Katanya, tindakan tegas itu diambil bagi mengelakkan kerajaan negeri kehilangan hasil pendapatan.

Mengulas status pemilik tanah yang memohon lesen pelombong kecil (LPK), Wan Rosdy berkata, kerajaan negeri perlu meneliti permohonan iu sebelum kelulusan diberikan. Ini disebabkan kerana ada permohonan membabitkan antara 10 dan 15 individu di kawasan sama.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Maritim Sandakan tahan 22 individu dipercayai cuba masuk ke Filipina secara tidak sah

SANDAKAN, 5 Mac – Agensi Penguatkuasaan Maritim Malaysia (Maritim) Zon Sandakan menahan 22 individu termasuk dua kanak-kanak yang cuba meninggalkan negara secara tidak sah menerusi perairan Sandakan, dipercayai menuju Filipina, malam tadi.

Timbalan Pengarah Operasi Maritin Zon Sandakan Komander Maritim Mohd Khairulanuar Abd Majid berkata dalam insiden pukul 9.45 malam itu, sebuah bot nelayan dikesan oleh bot ronda Maritim dalam keadaan mencurigakan kira-kira 0.1 batu nautika dari barat Pulau Berhala atau kira-kira 1.2 batu nautika dari jeti Maritim Sandakan di sini.

Beliau berkata pemeriksaan mendapati bot itu membawa 13 lelaki dan tujuh wanita berumur antara 14 dan 65 tahun, termasuk seorang remaja lelaki berumur 14 tahun yang mengalami sindrom Down, serta seorang kanak-kanak lelaki dan seorang kanak-kanak perempuan masing-masing berumur tiga dan setahun.

Menurutnya empat daripada mereka yang ditahan memiliki kad pengenalan Malaysia, satu memliki kad pemastautin tetap, dua memiliki sijil lahir dan seorang memiliki dokumen IMM13, manakala selebihnya gagal mengemukakan dokumen pengenalan diri.

“Juragan bot itu dipercayai melarikan diri apabila menyedari bot ronda Maritim menghampirinya,” katanya pada sidang akhbar mengenai kes berkenaan di sini hari ini.

Beliau berkata bot nelayan itu ditarik ke jeti Maritim Sandakan dan siasatan mendapati bot itu berdaftar dengan Jabatan Perikanan Sabah, dan menurutnya Kes sedang disiasat mengikut bawah Akta Imigresen 1963.


PH Tumbang Di Johor

Gabungan baru akan menggantikan pentadbiran Pakatan Harapan di Johor, kata setiausaha sulit sultan Johor Jaba Mohd Noah.

Katanya, keputusan itu diambil selepas sultan Johor berpuas hati gabungan itu memperoleh majoriti mudah untuk membentuk kerajaan.

Katanya, 28 anggota Dewan Undangan Negeri (Adun) memilih gabungan baru manakala 26 lagi memilih Pakatan Harapan.Iklan

“Oleh yang demikian, gabungan parti yang baharu berhak untuk memberikan cadangan nama calon menteri besar, sebelum sususan barisan ahli majlis mesyuarat kerajaan negeri yang baru dilantik,” katanya.

Sebelum ini, komposisi Dewan Undangan Negeri Johor ialah seperti berikut:

Umno – 17MIC – 2PAS – 1Bersatu – 8PKR – 5DAP – 14Amanah – 9


KDN Lancar Pelan Holistik Pastikan Malaysia Bebas PTI

PUTRAJAYA: Pelan Holistik Penguatkuasaan Pendatang Asing Tanpa Izin akan dilancarkan tahun depan bagi memerangi secara komprehensif masalah kebanjiran pendatang tanpa izin di negara ini.

Pelan itu adalah satu usaha untuk memastikan Malaysia mencapai sifar pendatang tanpa izin dalam tempoh ditetapkan menerusi langkah memperkukuh tadbir urus dan menambah baik sistem kerja penguatkuasaan sedia ada.

Menteri Dalam Negeri Tan Sri Muhyiddin Yassin berkata pelan holistik yang dirangka Kementerian Dalam Negeri (KDN) membabitkan kerjasama strategik antara pelbagai kementerian dan agensi berkaitan berteraskan penguatkuasaan undang-undang yang lebih tegas dan tindakan yang lebih berkesan.

Katanya kebanjiran pendatang tanpa izin harus ditangani dengan penguatkuasaan dan tindakan undang-undang lebih tegas agar senario itu tidak terus menjadi isu nasional yang berterusan membawa impak negatif terhadap aspek sosial dan perundangan negara ini.

“Tahun ini kami telah mencapai banyak kejayaan dari segi menangani masalah pendatang asing tanpa izin dan pelan ini menggariskan rancangan atau langkah untuk tempoh lima tahun akan datang, dan saya mulakan pada 2020.

“Menerusi pelan ini, kami mahu tentukan tiap-tiap tahun tahap keberadaan pendatang tanpa izin akan menurun sampai ke satu tahap tiada lagi pekerja asing memasuki atau bekerja tanpa izin di negara ini,” katanya kepada Bernama di sini, baru-baru ini.

Pelan holistik bertujuan mengatasi masalah kebanjiran pendatang tanpa izin yang mula dihasilkan pada Jun lepas itu turut melibatkan peranan kerajaan negeri, Pihak Berkuasa Tempatan, Majlis Pengurusan Komuniti Kampung dan Jawatankuasa Kemajuan dan Keselamatan Kampung.

Antara lain, objektif pelan itu adalah untuk mewujudkan satu ekosistem yang tidak selesa kepada pendatang tanpa izin dalam meneruskan kehidupan seharian mereka melalui pendekatan mendaya upaya agensi penguat kuasa dan kawal selia sedia ada serta meningkatkan kerjasama strategik dan kesedaran masyarakat setempat.

Pelan itu menggariskan lima strategi membanteras pendatang tanpa izin, iaitu strategi operasi penguatkuasaan, strategi perundangan dan dasar, strategi kawalan sempadan dan pintu masuk, strategi pengurusan warga asing dan strategi berkaitan media dan publisiti.

Dengan pelancaran pelan itu kelak, Muhyiddin membayangkan tiada lagi program pemutihan atau ‘amnesty’ kepada pendatang tanpa izin akan dilaksanakan KDN seperti amalan kerajaan sebelum ini.

Beliau berkata program sebegitu memberi isyarat yang tidak betul kepada orang asing bahawa sesiapa sahaja boleh masuk dan berada di Malaysia tanpa dokumen kerana akhirnya mereka akan ‘diputihkan’ walaupun berada secara haram di negara ini.

“Walaupun tidak ada izin, dia berani masuk sebab dia fikir Malaysia tidak tegas dari segi peraturan imigresen dan sebagainya, dan itu jelas satu isyarat yang tidak betul,” katanya.

Muhyiddin berkata pelaksanaan Program Pendatang Tanpa Izin Pulang Ke Negara Asal atau Back For Good (B4G) yang dilaksanakan kerajaan sejak 1 Ogos lepas merupakan inisiatif awal ke arah ‘membersihkan’ Malaysia daripada kebanjiran migrasi tanpa izin yang bertapak di negara ini.

Program memberi peluang kepada warga asing yang melakukan kesalahan di bawah Akta Imigresen 1959/63 (Akta 155) pulang secara sukarela yang akan tamat menjelang 12 tengah malam pada 31 Dis itu menyasarkan untuk menghantar pulang sehingga 300,000 warga asing dengan mereka yang terlibat hanya dikenakan kompaun RM700 seorang.

Program yang hanya melibatkan Semenanjung Malaysia itu dilaksanakan sepenuhnya oleh Jabatan Imigresen tanpa penglibatan pihak ketiga iaitu vendor atau ejen bagi menjamin ketelusan.

“Paling penting bagi kami adalah bagaimana pendatang tanpa izin yang sudah bertapak ini ditangani sebelum pelan holistik itu mengambil tempat bermula tahun hadapan.

“Mungkin tujuan asal mereka datang adalah untuk bekerja tetapi berdegil untuk kekal di sini melewati tempoh dibenarkan sehingga melakukan perkara-perkara lain seperti jenayah, dan ini yang kita beri perhatian,” katanya.

Sehingga 15 Dis lepas, Jabatan Imigresen merekodkan permohonan lebih 130,000 pendatang tanpa izin bagi menyertai program B4G dengan warga Indonesia mencatat permohonan paling tinggi iaitu sebanyak 53,328 orang.

Berhubung kedudukan pekerja asing di sektor perindustrian yang masih memerlukan khidmat warga asing, Muhyiddin berkata dasar sedia ada masih diteruskan dengan KDN akan memastikan penggunaan mereka benar-benar dimanfaatkan berdasarkan keperluan industri.

KDN, katanya akan memastikan aktiviti tidak selari dengan undang-undang berkaitan dengan pekerja asing seperti penindasan dan pemerdagangan orang tidak berlaku bagi menjamin kedudukan Malaysia dalam Laporan Tahunan Jabatan Negara Amerika Syarikat (JNAS) yang ketika ini pada Tahap 2 Pemerhatian (Tier 2 Watchlist) kekal atau bertambah baik.

“Walaupun jumlah kes sebegitu tidak besar tetapi saya mahu ia diberi tumpuan dengan kita berjaga-jaga menguruskan hal tersebut terutamanya berkaitan penindasan serta pemerdagangan dan penyeludupan manusia ketika mengurus dan menangani pendatang asing di negara ini,” katanya.


9 Daerah Di Sabah Belum Dibenarkan Merentas Daerah Mengikut Zon

KOTA KINABALU: Sembilan daerah kekal sebagai ‘stand alone’ dan belum dibenarkan merentas daerah mengikut zon yang dikuatkuasakan bermula esok.

Daerah itu ialah Kinabatangan, Telupid, Tongod, Sandakan, Kalabakan, Tawau, Papar, Semporna dan Nabawan.

Menteri Kerajaan Tempatan dan Perumahan, Datuk Seri Panglima Masidi Manjun berkata, kesemua sembilan daerah itu masih tidak dibenarka merentas kerana kadar vaksinasi lengkap populasi dewasa belum mencapai 60 peratus.

Bagi daerah lain dibenarkan merentas mengikut lima zon yang ditetapkan iaitu zon 1 meliputi Kota Kinabalu, Penampang, Putatan, Tuaran, Ranau dan Kota Belud; zon 2-Beaufort, Sipitang dan Kuala Penyu; Zon 3-Kudat, Kota Marudu, Pitas dan Beluran; Zon 4-Lahad Datu dan Kunak dan Zon 5-Keningau, Tambunan dan Tenom.

Dalam pada itu, kebenaran adalah diberikan kepada semua aktiviti ekonomi dan sukan untuk beroperasi antara 6 pagi hingga 10 malam bermula esok.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Remaja Lelaki Maut Motosikal Terbabit Kemalangan Di Tawau

TAWAU: Seorang penunggang motosikal maut dipercayai cedera parah di bahagian organ dalaman badan selepas terbabit dalam kemalangan di Jalan Kuhara, dekat sini semalam.

Ketua Polis Daerah Tawau, Asisten Komisioner Peter Umbuas berkata pihaknya menerima panggilan daripada Unit Forensik Hospital Tawau selepas menerima seorang mangsa kemalangan dikenali Sufriadi Sompoh, 14, kira-kira 8.43 malam.

“Kita dimaklumkan mangsa meninggal dunia ketika mendapatkan rawatan di Unit Rawatan Rapi (ICU) Hospital Tawau akibat kemalangan jalan raya.

“Ibu bapa mangsa remaja lelaki terbabit sudah menuntut mayat anak mereka,” katanya dalam kenyataan di sini hari.

Katanya pihak polis sedang mengesan saksi kejadian bagi membantu siasatan berhubung punca kemalangan terbabit.

“Motosikal jenis Yamaha Y15ZR itu mengalami kerosakan di bahagian hadapan dan kesan calar di bahagian tepi sebelah kanan.

“Diharap ada saksi yang dapat tampil ke balai polis bagi membantu siasatan berkaitan kes kemalangan ini,” katanya.

Kes disiasat mengikut Seksyen 41(1)(A)Akta Pengangkutan Jalan 1987. – SabahNewsToday


Bekas Pemain Pertahanan Sao Paulo Perkuat Cabaran Sabah FC

KOTA KINABALU : Jackson de Souza, 31, bekas pemain pertahanan kelab terkemuka di Brazil iaitu Sao Paulo merupakan antara tiga pemain import yang diumumkan Sabah FC bagi memperkuat cabaran pasukan itu dalam saingan Liga Malaysia musim ini.

Sabah FC menerusi kenyataan malam ini memaklumkan pasukan itu turut mendapatkan dua pemain bagi posisi penyerang iaitu Altemir Cordeiro Pessoa Neto, 27, juga dari Brazil dan Taiki Kagayama, 25, dari Jepun.

Kenyataan itu menyebut de Souza mula bermain secara profesional untuk Sao Paulo dari 2008 hingga 2010 selain sembilan kelab lain di Amerika Selatan hingga tahun lepas antaranya Internacional dan Palmeiras.

“Beliau telah membuat 205 kemunculan bersama kelab yang diwakilinya dan berjaya menjaringkan  sebanyak 11 gol. Kelab terakhir yang diwakilinya ialah Fortaleza Esporte Clube di Brazil,” menurut kenyataan itu.

Neto pula mula bermain secara profesional bersama kelab Placidi De Castro di Brazil pada 2013 hingga tahun lepas dan menyertai sembilan kelab lain di Amerika Selatan yang menyaksikan 158 penampilan dengan  50 gol manakala kelab terakhir diwakilinya ialah Clube do Remo.

Kagayama pernah beraksi di Eropah iaitu di Finland bersama tiga kelab antara 2019 hingga 2021 dan melakukan 67 penampilan dengan 15 gol manakala kelab terakhir diwakilinya ialah FC Inter Turku.

Musim ini, Sabah mengekalkan dua pemain import iaitu pemain pertahanan Park Tae-Soo dari Korea Selatan serta pemain sayap Saddil Ramdani dari Indonesia dan dengan pengumuman tiga pemain import terbabit malam ini, skuad The Rhinos telah melengkapkan kuota pemain importnya.

Ketua Jurulatih Datuk Ong Kim Swee sebelum ini dilaporkan berkata kehadiran ketiga-tiga pemain import Sabah FC dilihat akan membawa perubahan kepada strategi permainan yang sedang dicaturnya untuk pasukan itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Remaja Maut Dibelit Ular Sawa

SULAWESI: Seorang remaja di Kabupaten, Sulawesi Tenggara maut selepas dibelit ular sepanjang tujuh meter.

Tribun News melaporkan, kejadian itu berlaku ketika mangsa, Alfian, 16, sedang bercuti dengan rakannya di kawasan air terjun Pergunungan Kahar, Kelurahan Kasipute, Kecamatan Rumbia.

Ketika itu, mangsa dilaporkan terpisah dengan rakannya sejauh 10 meter.

“Setibanya di tempat kejadiaan, mereka melihat mangsa dalam keadaan dibelit ular pada bahagian leher manakala kepala reptilia itu menggigit pahanya.

“Melihat keadaan mangsa, rakannya cuba membantu dengan memukul ular berkenaan tetap haiwan itu menyerang semula mereka,” kata Ketua Polis Rumbia, Inspektor Muh Nur Sultan

Menurut Muh, rakan mangsa kemudiannya mendapatkan bantuan daripada penduduk setempat.

Sekumpulan penduduk datang sebelum membunuh ular sepanjang tujuh meter itu dengan parang.

Mangsa terlepas daripada belitan ular namun, gagal diselamatkan.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anak durjana rogol ibu

CAPE TOWN: Seorang lelaki dihadapkan ke mahkamah di Afrika Selatan selepas didakwa merogol ibu kandung sendiri ketika wanita terbabit pulang dari sebuah bar, dalam kejadian di Willowvale, Jumaat lalu.

Daily Mail melaporkan, pemuda berusia sekitar 28 atau 29 tahun itu ditahan sehari selepas kejadian selepas ibunya yang berusia 50 tahun mengecam wajahnya ketika melakukan serangan berkenaan.

Menurut News 24, anak durjana itu dipercayai menyerang ibunya yang pulang bersendirian dari bar yang terletak kira-kira 400 kilometer di timur laut Pelabuhan Elizabeth.

Mangsa sebelum itu dikatakan menyedari ada seseorang sedang mengekorinya dari belakang selepas terdengar bunyi tapak kaki.

Tanpa sempat berbuat apa-apa, dia terus ditarik dan diheret dari jalan raya sebelum dirogol oleh suspek.

“Mangsa dipercayai berjalan kaki dari sebuah bar di kampung Mboya ketika dalam perjalanan ke rumahnya kira-kira jam 7 malam.

“Dalam perjalanan itu dia terdengar bunyi tapak kaki dari belakang namun dia terus berjalan sebelum ditarik dan diheret dari jalan. Dia kemudiannya terus dirogol suspek,” kata jurucakap polis, Kapten Jackson Manatha.

Penyerang itu kemudiannya melarikan diri namun berjaya ditahan polis selepas wanita terbabit mengesahkan bahawa penyerang itu adalah anak kandungnya sendiri.

“Kami mengutuk keras kejadian ini terutamanya apabila anak lelaki itu sepatutnya melindungi ibunya,” kata Manatha. – Agensi


Seramai 5,000 Dijangka Hadir Konvensyen BN Sabah Sabtu Ini

KOTA KINABALU, 29 Jun : Seramai 5,000 peserta dijangka menghadiri Konvensyen Barisan Nasional (BN) Sabah 2022 yang akan diadakan di Penampang Sabtu ini, kata Pengerusi BN Sabah Datuk Seri Bung Moktar Radin.

Timbalan Ketua Menteri Sabah itu berkata konvensyen tersebut akan menjadi medan memperkukuhkan solidariti parti itu khususnya di Sabah dan menjadi saksi betapa kukuhnya kesepakatan sebuah gabungan BN yang memberi sumbangan besar membentuk kerajaan Sabah.

Katanya, walaupun BN hanya mempunyai empat parti komponen iaitu UMNO, MCA, MIC dan Parti Bersatu Rakyat Sabah, semua parti itu amat memerlukan justeru BN perlu mengambil pendekatan merapatkan barisan kepimpinan dan menyatukan jentera semua peringkat sebelum berdepan pilihan raya umum (PRU).

“Konvensyen ini  berkemungkinan menjadi pertemuan terakhir ahli-ahli parti sebelum menghadapi pilihan raya yang disifatkan paling sengit dalam sejarah PRU di Malaysia. Justeru ahli-ahli BN khususnya peserta yang hadir ke konvensyen ini perlu memanfaatkan pertemuan ini.

“Bincangkan isu-isu yang relevan untuk memperkasakan perjuangan parti, melihat secara jujur segala rencana dan pelan BN, dalam mengatur persediaan menghadapi pilihan raya umum akan datang,” katanya menerusi kenyataan hari ini.

Bung Moktar yang juga Pengerusi Badan Perhubungan UMNO Sabah berkata Presiden BN Datuk Seri  Dr Ahmad Zahid Hamidi dijadual merasmikan majlis penutup konvensyen itu pada hari sama dan turut dijadualkan hadir Timbalan Pengerusi BN Datuk Seri Mohamad Hasan.

Beliau berkata antara program konvensyen itu ialah Bicara Seorang Negarawan oleh Pengerusi Lembaga Penasihat BN Datuk Seri Najib Tun Razak yang juga bekas Perdana Menteri. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Catat 2,707 Kes Denggi, 13 Kematian Dalam Tempoh Enam Bulan

TAWAU, 13 Julai – Sabah mencatatkan 2,707 kes demam denggi melibatkan 13 kematian sejak awal tahun sehingga 6 Julai lepas, kata Pengarah Kesihatan Negeri Datuk Dr Christina Rundi.

Sehubungan itu, beliau berkata masyarakat perlu bersama-sama meningkatkan tahap kebersihan persekitaran termasuk tempat tinggal bagi mencegah pembiakan nyamuk Aedes kerana semburan kabus bukan penyelesaikan kepada masalah denggi.

“Misalnya, Tawau merekodkan kes demam denggi kedua tertinggi sehingga 6 Julai ini dengan lima kematian,” katanya ketika berucap pada Majlis Perasmian Sambutan Hari Denggi ASEAN Peringkat Sabah di sini, hari ini.

Majlis itu dirasmikan Timbalan Ketua Menteri Sabah, Datuk Jaujan Sambakong.

Sementara itu, Jaujan berkata tanggapan masyarakat bahawa kes denggi itu adalah masalah Jabatan Kesihatan atau Pihak Berkuasa Tempatan perlu dikikis.

“Kita perlu bersatu memainkan peranan aktif dalam usaha mencegah denggi, sekurang-kurangnya luang masa 10 minit seminggu untuk periksa dan hapus tempat pembiakan nyamuk,” katanya.


Pemimpin UMNO Sabah sertai BERSATU?

KOTA KINABALU: Badan Perhubungan UMNO Sabah hari ini mengadakan mesyuarat tergempar dihadiri pemimpin tertingginya termasuk hampir sebahagian daripada 25 ketua bahagian serta pimpinan sayap, dipercayai membincangkan hala tuju parti itu.

Spekulasi bertiup kencang di negeri ini menyatakan sebahagian pemimpin UMNO negeri akan meninggalkan parti itu dan menyertai Parti Pribumi Bersatu Malaysia (BERSATU) pimpinan Perdana Menteri, Tun Dr Mahathir Mohamad.

Terdahulu, empat Ahli Parlimen UMNO dari Sabah dilaporkan akan meninggalkan parti iaitu Datuk Abdul Rahim Bakri (Kudat); Datuk Azizah Mohd Dun (Beaufort); Datuk Zakaria Edris (Libaran) dan Datuk Seri Ronald Kiandee (Beluran).

Mesyuarat bermula jam 3.30 petang di sini dipengerusikan Pengerusi Badan Perhubungan UMNO Sabah, Datuk Hajiji Noor, namun beliau tidak mengeluarkan sebarang kenyataan, sebaliknya akan mengadakan sidang media esok.

Difahamkan, antara pemimpin yang hadir ialah 13 daripada 25 ketua UMNO bahagian di Sabah, selain bekas menteri, Datuk Seri Salleh Said Keruak dan bekas Speaker Dewan Rakyat, Tan Sri Pandikar Amin Mulia.

Sementara itu, portal Sabah News Today melaporkan, Ketua UMNO Kudat, Datuk Guraman Lolong, berkata pihaknya perlu melihat semula hala tuju berikutan kira-kira 30 peratus ahli UMNO bahagian itu sudah menyertai Parti Warisan Sabah (WARISAN).

Katanya, jika beliau masih bersama UMNO, sukar untuk menolong rakyat berdasarkan pelbagai kekangan berbanding jika berada dalam BERSATU, apa lagi kedudukan kerajaan Pakatan Harapan (PH) yang semakin kuat.

Oktober lalu, UMNO Sabah mengesahkan keluar Barisan Nasional (BN) bagi peringkat negeri dan menubuhkan Gabungan Bersatu Sabah (GBS), iaitu pakatan pembangkang yang turut disertai Parti Bersatu Sabah (PBS), Parti Solidariti Tanah Airku (STAR) dan Parti Bersatu Rakyat Sabah (PBRS).

Bagaimanapun, UMNO Sabah kekal berada dalam BN pada peringkat Pusat.

Namun, jika benar seperti dilaporkan UMNO Sabah akan dibubarkan untuk menyertai BERSATU, kedudukan mereka dalam GBS akan menjadi tanda tanya.

Semalam, Ahli Dewan Undangan Negeri (ADUN) Sukau, Datuk Saddi Abdul Rahman yang keluar UMNO dan menjadi ADUN Bebas sejak Ogos lalu, mengisytiharkan menyertai WARISAN.

Petang tadi, bekas Ketua UMNO Batu Sapi, Datuk Samsudin Yahya mengumumkan keluar UMNO bersama 55 ketua cawangan selepas mendakwa hilang kepercayaan kerana kepemimpinan UMNO bahagian gagal dalam usaha memulihkan keyakinan dan kepercayaan rakyat serta ahli parti.

Beliau juga menzahirkan sokongan penuh kepada Dr Mahathir. – Berita Harian


Jururawat Maut Kereta Bertembung Di Beaufort

BEAUFORT: Perjalanan pulang seorang jururawat berakhir tragedi apabila kereta dipandunya terbabit kemalangan di Kilometer 28, Jalan Beaufort – Menumbok, Kampung Nukahan, di sini, semalam.

Dalam kejadian jam 2.15 petang itu, mangsa Siti Zaharah Jeris @ Idris, 34 yang bertugas di Klinik Kesihatan Kerukan, Kuala Penyu, meninggal dunia akibat parah di bahagian dalam badan.

Difahamkan, mangsa baru selesai bekerja dan dalam perjalanan pulang ke rumahnya di Kampung Kerukan, Kuala Penyu.

Ketua Polis Daerah Beaufort, Deputi Superintendan Azmir Abd Razak, berkata, mangsa yang memandu kereta jenis Perodua Viva dalam perjalanan arah Beaufort menuju ke Kuala Penyu.

“Ketika tiba di lokasi kejadian, mangsa dipercayai cuba memotong dua kenderaan di hadapan tetapi gagal lalu bertembung dengan kenderaan pacuan empat roda jenis Toyota Hilux yang datang dari arah bertentangan.

“Akibat daripada kejadian itu, mangsa disahkan meninggal dunia di lokasi kejadian oleh pegawai perubatan Hospital Kuala Penyu,” katanya dalam kenyataan media, hari ini.

Azmir berkata, pemandu Toyota Hilux lelaki berusia 52 tahun tidak mengalami kecederaan.

“Siasatan masih diteruskan dan setakat ini tiada unsur-unsur khianat atau jenayah yang ditemui dalam kejadian itu.

“Kedua-dua kenderaan mengalami kerosakan teruk di bahagian depan,” katanya.

Kes disiasat mengikut Seksyen 41(1) Akta Pengangkutan Jalan 1987. – BH Online

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


600 kg hasil tuaian ikan tagal

TUARAN: Kira-kira 600 kilogram pelbagai jenis ikan dituai penduduk Kampung Raganan, Kiulu, di sini, ketika acara menangkap ikan di sungai yang dijaga menerusi sistem adat iaitu larangan penangkapan ikan sesuka hati, dikenali sebagai bombon atau tagal, di sini, baru-baru ini.

Kegiatan dikenali sebagai `mongukab tagal’ dalam bahasa Dusun yang bermaksud membuka tagal itu diadakan setahun sekali membabitkan semua penduduk kampung dengan kebiasaannya dibuat ketika musim kemarau berikutan paras air sungai lebih cetek.

Penduduk, Janius Ikat, 49, berkata acara yang diadakan sejak tahun 1980-an itu umpama acara menyambut ketibaan musim kemarau dan ia sentiasa ditunggu-tunggu penduduk kampung bagi melihat hasil sungai yang dipelihara selama setahun.

“Setiap kali mongukab tagal diadakan, ia tidak pernah menghampakan penduduk kerana hasil yang diperoleh mencecah ratusan kilogram dan semuanya dibahagikan sama rata kepada setiap keluarga di kampung.

“Bagi tahun ini saja, kira-kira 600 kilogram ikan berjaya dituai dan ia dibahagikan kepada 50 keluarga. Pelbagai jenis ikan ada, seperti pelian (kelah) dan lampam, malah kali ini ada seekor sinsilog (belut sungai) seberat 6.4 kilogram berjaya ditangkap,” katanya, di sini.

Katanya, kegiatan itu bukan semata-mata untuk menuai hasil sungai, malah ia juga adalah acara `balik kampung’ bagi penduduk yang tinggal di bandar untuk sama-sama memeriahkan suasana atau riadah bersama keluarga dan penduduk kampung.

“Kemeriahan menangkap ikan bukanlah kerana hasil tangkapan yang lumayan, sebaliknya kerjasama semua penduduk yang bersatu-padu menyebabkan semua gembira dengan acara ini,” katanya.

Bombon atau tagal adalah amalan tradisi masyarakat Kadazandusun di negeri ini untuk memelihara sungai daripada ancaman lampau tuai atau apa saja kegiatan yang merosakkan hidupan sungai.

Menerusi amalan itu, orang ramai tidak dibenarkan menangkap ikan sesuka hati di sungai yang dipelihara dan jika didapati melanggar peraturan, seseorang boleh disogit (denda) mengikut peruntukan sistem adat di sesuatu kampung.

Amalan itu dapat memastikan ikan dapat membiak tanpa gangguan untuk menjamin pembiakan ikan yang berterusan, manakala kegiatan menangkap ikan hanya dibenarkan setahun sekali secara beramai-ramai berdasarkan persetujuan penduduk. – Berita Harian


Tangkap Ikan Di Labuan: Bot nelayan Vietnam dan lapan kru ditahan – Marin

LABUAN, 22 Nov  – Polis Marin Labuan menahan lapan nelayan Vietnam, termasuk juragan, dalam operasi ke atas bot nelayan asing yang menangkap ikan secara haram di perairan Labuan pada Rabu (21 Nov).

Komander Polis Marin Sabah  (Wilayah 4) ACP Mohamad Pajeri Ali berkata bot nelayan Vietnam itu dikesan di perairan Beting Iris kira-kira 7.75 batu nautika dari pantai Tanjung Kubong dalam Operasi Gelora Khas kira-kira 5.30 petang.

Mereka menahan nelayan berusia antara 23 hingga 59 tahun yang gagal menunjukkan lesen serta dokumen perjalanan yang sah, dan bot itu kemudiannya ditunda balik ke jeti marin Labuan.

“Kami merampas bot nelayan dianggarkan bernilai RM350,000 dan peralatan pukat berharga kira-kira RM10,000. Warga Vietnam itu akan diserahkan kepada pihak Imigresen untuk siasatan,” katanya kepada Bernama ketika dihubungi.

Mohamad Pajeri berkata rampasan itu adalah sebahagian daripada operasi besar-besaran oleh polis Marin ke atas  pencerobohan dan/atau aktiviti menangkap ikan secara haram oleh nelayan asing.

Kes disiasat mengikut Akta Perikanan 1985 dan Akta Imigresen 1959/63.


Pengunjung Dan Peniaga Tamu Manggatal Daftar Terima Vaksin Covid-19

KOTA KINABALU: Kerinduan terhadap suasana meriah tamu sebelum pandemik COVID-19 antara penyebab utama para peniaga dan pengunjung Tamu Pekan Manggatal mendaftar dalam Program Imunisasi COVID-19 Kebangsaan (PICK) secara manual dan juga melalui aplikasi MySejahtera secara sukarela pada Ahad.

Seorang peniaga, Mardea Poliang, 41, berkata, dia berasa lega setelah berjaya mendaftar sebagai penerima vaksin COVID-19.

“Saya bersyukur kerana berjaya mendaftar sebagai penerima vaksin dalam program ini memandangkan sebagai peniaga, saya sentiasa terdedah dengan jangkitan yang boleh menyebabkan saya dijangkiti atau menjangkiti pembeli.

“Pada mulanya saya fikir imunisasi ini hanya untuk warganegara Malaysia sahaja, tetapi selepas mendengar hebahan dan penerangan yang diberikan oleh kakitangan Jabatan Penerangan barulah saya tahu bahawa pemegang pasport seperti saya juga boleh mendaftar,”katanya.

Bagi salah seorang penduduk kampung yang hadir ke program berkenaan, Fredoline Juil, 65, berkata, dia tidak sabar untuk ‘bebas’ dari pendemik COVID-19.

“Selepas lebih setahun hidup dalam ‘ketakutan’, saya melihat program pemberian vaksin ini sebagai harapan baru untuk saya kembali menjalani kehidupan seperti biasa.

“Saya berterima kasih kepada Jabatan Penerangan Negeri Sabah yang menganjurkan program hari ini kerana ia amat membantu kami untuk mendaftar memandangkan agak sukar membuat pendaftaran di sesetengah perkampungan di sini kerana ada dalam kalangan masyarakat yang tidak menggunakan telefon pintar selain tiada liputan talian telefon dan internet yang baik.

“Sebaik sahaja dimaklumkan ada kaunter pendaftaran dibuka semasa Tamu di Pekan Inanam pada minggu lalu, saya terus mendaftarkan diri dan hari ini saya datang sekali lagi untuk mendaftarkan isteri pula,” katanya.

Sementara itu, Pengerusi Tamu Pekan Manggatal, Renddy @ Kimus Onsih, 57, berharap para peniaga di tamu berkenaan mengambil peluang yang disediakan oleh pihak kerajaan untuk mendaftar bagi memastikan rantaian jangkitan COVID-19 dapat diputuskan.

“Tamu adalah medan pertemuan orang ramai untuk membeli keperluan harian. Oleh itu, saya berharap para peniaga menjalankan tanggugjawab mendaftar sebagai penerima vaksin bagi keselamatan diri dan juga pelanggan.

“Saya akan memastikan lebih 900 orang peniaga yang berada di bawah jagaan saya untuk mendaftar demi kebaikan bersama,” tegasnya.

Program bermula pada jam 7 pagi itu mendapat kerjasama daripada pihak Dewan Bandaraya Kota Kinabalu, Unit Promosi Kesihatan, Pejabat Kesihatan Daerah Kota KInabalu, Majlis Keselamatan Negara, Jawatankuasa Kemasyarakatan Dalam Bandar (JKDB) serta ketua-ketua masyarakat setempat.

Hadir sama pada program berkenaan adalah Pemimpin Pembangunan Masyarakat kawasan Inanam, Datuk William Majimbun dan Pegawai Penerangan Daerah Kota Kinabalu, Hasmawati Karodda. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Sabah Terima 36 Kenderaan Baharu

KOTA KINABALU: Polis Sabah hari ini menerima 36 kenderaan baharu yang keseluruhannya bernilai RM5.4 juta bagi meningkatkan operasi perkhidmatan di negeri ini.

Pesuruhjaya Polis Sabah, Datuk Zaini Jass berkata, daripada jumlah itu, 21 kenderaan pacuan empat roda Toyota Hilux Double Cab 2.4 (AT), sembilan kenderaan jenis Mitsubishi Outlander 2.4 (AT) dan enam lori jenis Hino XZU720R.

“Semua kenderaan baharu itu adalah menggantikan aset lama termasuk kereta Perodua Kancil yang usang.

“Penempatan dan pengagihan semua kenderaan ini membabitkan beberapa Ibu Pejabat Polis Daerah (IPD) di seluruh Sabah,” katanya ketika ditemui media, hari ini.

Zaini berkata, peruntukkan itu adalah agihan daripada Rancangan Malaysia Ke 11 (RMK-11).

“Penempatan-penempatan kenderaan ini adalah berdasarkan kepada arahan Ketua Polis Negara,” katanya.


COVID-19: 1,384 Kes Baharu, 6 Kematian

PUTRAJAYA: Kementerian Kesihatan melaporkan 1,384 kes baharu Covid-19 dan enam kematian berbanding 1,058 pesakit sembuh.

Ini menjadikan 319,842 kes pulih daripada keseluruhan 335,540 kes Covid-19 dengan 1,244 kematian direkodkan setakat ini.

Ketua Pengarah Kesihatan, Dr Noor Hisham Abdullah berkata, terdapat 14,454 kes aktif dengan 62 daripada 148 pesakit di unit rawatan rapi memerlukan bantuan pernafasan.

Daripada jumlah kes baharu itu, katanya, 9 kes import dan baki 1,375 kes ialah penularan tempatan, yang terdiri daripada 870 warganegara dan 505 warga asing.

Selangor masih mencatatkan jumlah kes baharu tertinggi, iaitu 625 kes.

“Daripada jumlah ini, 557 kes (89.1%) daripada kluster dan saringan kontak rapat,” katanya dalam kenyataan.

Ia diikuti Johor (161), Sarawak (140), Pulau Pinang (100), Kelantan (65), Kuala Lumpur (64), Sabah (60), Kedah (51), Melaka (45), Pahang (38), Labuan (14), Negeri Sembilan (10), Terengganu (7) dan Perak (4).

Putrajaya dan Perlis tidak melaporkan sebarang kes baharu.

Noor Hisham berkata, masing-masing dua kematian dilaporkan di Sarawak dan Selangor, manakala baki dua lagi di Kelantan serta Johor.

Katanya, semua kes kematian itu membabitkan warganegara berusia 56 hingga 85 tahun, dengan lima daripadanya mempunyai latar belakang penyakit seperti kencing manis dan darah tinggi.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lahir Anak Lepas Sejam Umum Hamil

BANDUNG: Seorang wanita di Tasikmalaya melahirkan bayi lelaki dalam tempoh satu jam selepas dia mengumumkan dirinya hamil kepada keluarga dan jiran, Sabtu lalu.

Wanita bernama Heni itu selamat melahirkan bayi lelaki yang diberi nama Lingga Cipta Radeva walaupun tidak menyedari dirinya berbadan dua.

Tribunnews melaporkan, kisah kehamilan dan kelahiran yang berlaku pada Heni ternyata mengejutkan ahli keluarga dan jirannya kerana dia tidak kelihatan seperti sedang hamil.

Kisah mengenai ‘kelahiran tanpa hamil’ itu dikongsi oleh Taufik Romdoni menerusi Facebook (FB) sehingga mendapat pelbagai reaksi daripada warganet.

Menerusi hantaran di FB, Taufik memaklumkan dia menerima perkhabaran Heni disahkan hamil, namun melahirkan bayi lelaki dalam tempoh satu jam kemudian.

Dalam temu bual bersama Heni, wanita itu mengakui tidak menyedari dirinya hamil kerana tiada sebarang petanda kehamilan seperti dialami wanita lain.

Namun pada malam Sabtu lalu, Heni mengalami kesakitan pada perutnya sebelum mengesahkan dirinya hamil.

“Ketika hamil ini saya masih datang bulan. Sebab itu saya tidak menyedari sedang hamil,” katanya. menerusi rakaman video di FB.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost